text:
Talofa tagata uma,
E manao o ia e faia se writeup vave e uiga i mea o loo fuafuaina vaega mo le tausaga a sau:
- faatonu manoa Backend – lenei vaega e uiga i 80% atoatoa i le taimi nei, e mafai ai ona e vaai manoa faaofiina i le nofoaga autu o faamatalaga ma faia nisi gaoioiga i na. Mea ua i ai nei malosi e pei o le aveesea o faaliliuga uma mai se faaliliu upu e tasi o le a avea a le vave. O lenei vaega o loo faamoemoe mo le tatalaina i tua i ni nai vaiaso.
- Support mo widgets i tusitaiala uploads – tu tusitala widget maua ua faitio (ma e saʻo lava) e uiga i le mea moni e faamalosia lona e faaleleia a reinstall o le widgets. O le manatu faavae o le a e faatagaina nisi faila e tumau ai ma aloese mai e hassle. Atonu e mafai ona tatala foi le filifiliga o se tusitaiala widget sii mai lea o le a faatagaina ai i tatou e tuuina atu filifiliga sili atu o widgets aunoa inflating le tele faila plugin.
- faatonu manoa Frontend – lenei o le a fatu ai nisi Ofisa o le manoa i luga o le itulau, e ui e le o “WYSIWYG” le a mafai ai nisi workflow sili, mafuli e faatatau i le toe faafou- meta manoa ma isi manoa natia, ma nisi laki, le a avea foi editable faaliliuga ajax mavae lenei faaleleia. O lenei tasi o le a ave ni nai masina e oo mai.
- lagolago faiga fuainumera – le a otometi lava ona faaliliu lenei vaega numera mai le faiga fuainumera Europa i faiga le gagana Arapi ma Hindi (ma atonu sui isi itu). E le o se vaega taua ae o se vaega manaia vave o mai i le a parser latalata ia te oe.
- WP tuufaatasia meaai – le lava naunautai i le moni o le faia o lenei, e ono tupu, atoa le.
o le a talia i lalo o so o se faamatalaga ma manatu, pe afai latou te faia lagona o le a tatou faaopoopo atu i lo tatou workplan. Afai e te manao moni lava e faalauiloa se vaega e mafai ona e lagolagoina le coding, faafesootai i tatou e ala i le pepa faatumu.
Manuia le tausaga fou!


c: text/html

text:
Tala 51: Ruta ma Naomi
I TOTONU o le Tusi Paia o le a e mauaina ai se tusi e igoa o Ruta. O le tala i se aiga na ola i le vaitaimi o faamasino. O Ruta o se fafine talavou mai Moapi; e lē o ia o se tagata o le nuu o le Atua o Isaraelu. Ae ina ua faalogo Ruta e uiga i le Atua moni o Ieova, sa oo ina alofa tele iai o ia. O Naomi o se fafine matua lea sa fesoasoani iā Ruta e a‘oa‘o e uiga iā Ieova.
O Naomi o se fafine Isaraelu. Sa ō atu o ia ma lona to‘alua ma la fanau tama e to‘alua i Moapi i le vaitaimi sa oge ai Isaraelu. Ona oti ai lea o le to‘alua o Naomi i le tasi aso. Ona faaipoipo lea o lana fanau tama iā Ruta ma Orepa. Ae ina ua mavae le 10 tausaga, ona feoti lea o le fanau tama e to‘alua a Naomi. Sa faanoanoa tele nei teine e to‘alua ma Naomi. O le ā nei le mea o le a fai e Naomi?
I le tasi aso na mana‘o ai Naomi e fai se malaga umi i ona lava tagata. Na manana‘o Ruta ma Orepa e nonofo ma ia, o lea sa latou ō ai. Ae ina ua mavae sina savaliga i le ala, ona faliu atu lea o Naomi i teine ma faapea atu: ‘Ia oulua toe fo‘i atu ia ma nonofo ma o oulua tinā.’
Ona sogi faatofā atu lea o Naomi iā i la‘ua. Ona la fetagisi lea, auā e alolofa tele i la‘ua iā Naomi. Sa la faapea mai: ‘E leai! Tatou te ō faatasi ma oe i ou tagata.’ Ae sa tali atu Naomi: ‘Toe fo‘i atu ia si a‘u fanau e. O le a sili ona lelei ia o i o oulua aiga.’ Ona toe fo‘i ai lea o Orepa. Ae sa le‘i alu Ruta.
Sa faapea atu Naomi: ‘Ua alu Orepa. Alu atu ia e ō ma ia. Ae sa tali atu Ruta: ‘Aua e te taumafai e faaoso a‘u ia ou tuua oe! Tuu mai ia a‘u ta te ō. O le mea e te alu iai ou te alu fo‘i iai, o le mea e te nofo ai ou te nofo ai fo‘i. O ou tagata o o‘u tagata ia, ma o lou Atua o lo‘u Atua fo‘i lea. O le mea e te oti ai ou te oti ai, ma o i ina o le a tanumia ai a‘u.’ Ona lē toe taumafai lea o Naomi e toe faafo‘i iā te ia.
Mulimuli ane ona oo lea o i la‘ua i Isaraelu. O i ina sa nonofo ai loa ma ola ai. Na amata ai loa e Ruta ona galue i le fanua, auā o le taimi lea mo le aoaoina o karite. O le tamāloa e igoa iā Poasa sa faatagaina o ia na te aoaoina karite mai i lona fanua. Pe e te iloaina le tinā o Poasa? O Raava, mai le aai o Ieriko.
I le tasi aso, sa faapea atu ai Poasa iā Ruta: ‘Ua ou faalogo i le tala atoa iā te oe ma lou agalelei iā Naomi. Ua ou iloaina ua e tuua lou tamā ma lou tinā ma lou nuu moni ma ua e ola faatasi ma tagata e te le‘i iloaina lava i latou. Talosia ia agalelei atu Ieova iā te oe!’
Sa tali atu Ruta: ‘Ua e alofa tele mai iā te au, le alii e. Ua e faafiafia mai fo‘i iā te au e ala i mea lelei uma ua e tautala mai ai.’ Ua mana‘o tele Poasa iā Ruta, ma ua faaipoipo nei i la‘ua. Sa fiafia tele Naomi! Peita‘i sa sili atu lona fiafia ina ua fanau mai le tama muamua a Ruta ma Poasa, o Opeta. Mulimuli ane ona avea ai lea o Opeta ma tamā o le tamā o Tavita, o lē o le a tatou talatalanoa mulimuli ane iai.
Tusi o le Tusi Paia o Ruta.
Fesili
- Aiseā na nofo ai Naomi i le nuu o Moapi?
- O ai Ruta ma Orepa?
- Na faapefea ona tali atu Ruta ma Orepa ina ua fai atu Naomi e toe fo‘i i o la nuu?
- O ai Poasa, ma na faapefea ona ia fesoasoani iā Ruta ma Naomi?
- O ai le igoa o le tama a Ruta ma Poasa, ma aiseā e ao ai ona tatou manatuaina o ia?
Fesili faaopoopo
- Faitau le Ruta 1:1-17.
O ā faaupuga matagofie o le alofa faamaoni na ta‘ua e Ruta? (Ruta 1:16, 17)
E faapefea ona faaatagia lelei e manatu o Ruta ia manatu o “isi mamoe” aga‘i i le vaega faauuina i le lalolagi i aso nei? (Ioa. 10:16; Saka. 8:23)
- Faitau le Ruta 2:1-23.
Ua faapefea ona saunia e Ruta se faaa‘oa‘oga lelei mo fafine talavou i aso nei? (Ruta 2:17, 18; Faata. 23:22; 31:15)
- Faitau le Ruta 3:5-13.
O le ā le manatu o Poasa i le lotomalie o Ruta e faaipoipo iā te ia na i lo se alii talavou?
O le ā ua tatou a‘oa‘oina mai uiga o Ruta e faatatau i le alofa faamaoni? (Ruta 3:10; 1 Kori. 13:4, 5)
- Faitau le Ruta 4:7-17.
E faapefea i tane Kerisiano i aso nei ona pei o Poasa? (Ruta 4:9, 10; 1 Timo. 3:1, 12, 13; 5:8)

robotstxt: allowed

filter: keep


text:
MATAUPU E FĀ
“O le Mea E te Alu i ai, Ou te Alu i Ai”
1, 2. (a) Faamatala le faigāmalaga ma mafatiaga o Ruta ma Naomi. (e) Aiseā e ese ai le faigāmalaga a Ruta mai iā Naomi?
O LOO savavali faatasi Ruta ma Naomi i se auala umī, e ui i se fanua laugatasi maualuga o Moapi. Ua na o i laʻua i lenei fanua valevalenoa. Seʻi mafaufau i le vaai atu o Ruta ua taugagaifo le lā, ma tilotilo atu i le tinā o si ana tane ma mafaufau, po o fea se mea o le a la mālōlō ai i le pō. E alofa faapelepele o ia iā Naomi, ma o le a ia faia mea uma e tausia ai o ia.
2 E tofu i laʻua ma se mea o loo mafatia ai. Ua tele tausaga talu ona maliu le tane a Naomi, a o lea foʻi ua toe maliliu atu lana fanau tama o Kiliona ma Maalona. O loo faavauvau foʻi Ruta ona o lona toʻalua o Maalona. O loo ō atu faatasi i laʻua i le taulaga o Peteleema i Isaraelu. Ae e iai se mea e eseese ai le la faigāmalaga. Ua toe foʻi Naomi i lona nuu moni, ae o loo alu atu ai ma Ruta i se nuu e na te lē iloa. Ua ia tuua lona aiga, lona nuu, o tū masani, faapea ona atua.—Faitau le Ruta 1:3-6.
3. O ā fesili o le a fesoasoani iā i tatou e faaaʻoaʻo ai i le faatuatua o Ruta?
3 O le ā na uunaʻia ai Ruta e faia se suiga tele faapena? O le a faapefea ona ia faamasani i lenei olaga fou ma tausia Naomi? A o iloiloina le tali, o le a tatou iloa ai le tele o auala e faaaʻoaʻo ai i le faatuatua o Ruta le fafine Moapi. (Tagaʻi foʻi i le pusa “ O se Tamaʻi Tusi Matagofie.”) Muamua, seʻi o tatou iloilo po o le ā le māfuaaga ua ō atu ai nei fafine i se faigāmalaga umi i Peteleema.
Se Aiga ua Taapeape Ona o le Oti
4, 5. (a) Aiseā na siitia atu ai le aiga o Naomi i Moapi? (e) O ā luʻi na fesagaʻia e Naomi i Moapi?
4 Na ola aʻe Ruta i Moapi, o se atunuu i le itu sasaʻe o le Sami Mate, e laugatasi ona laufanua, e lē tele ni laau, ma e iai foʻi ni tofē. O “fanua o Moapi” e lafulemu mo faatoʻaga, e oo lava i le taimi na taia ai Isaraelu i se oge. O le mea moni, o le auala lea na feiloaʻi ai Ruta ma Maalona ma lona aiga.—Ruta 1:1.
5 O le oge na oo i Isaraelu, na manaʻo ai Elimeleka le tane a Naomi e siitia atu lona aiga i Moapi. E foliga mai o lenei suiga na luʻia ai le faatuatua o tagata o le aiga, auā na tatau ona tapuaʻi pea tagata Isaraelu i le nofoaga paia ua filifilia e Ieova. (Teu. 16:16, 17) E ui ina mafatia Naomi i le maliu o lana tane, ae na tumau pea lona faatuatua.—Ruta 1:2, 3.
6, 7. (a) Faamata o le ā le mea na popole ai Naomi ina ua faaipoipo lana fanau i fafine Moapi? (e) O ā uiga lelei o Naomi na faaalia i taʻitoʻalua o lana fanau?
6 Atonu na toe mafatia foʻi Naomi ina ua faaipoipo atu lana fanau i fafine Moapi. (Ruta 1:4) Na ia iloa lelei, na tele taumafaiga na faia e Aperaamo le augātamā o lona nuu, ina ia maua se avā a lona atalii o Isaako, mai i ona lava tagata tapuaʻi iā Ieova. (Kene. 24:3, 4) Mulimuli ane, na lapataʻia e le Tulafono a Mose le fanauga a Isaraelu, ina ia aua neʻi faaipoipo atu a latou fanau i tagata o nuu ese, ina neʻi faaliliuina i latou e ifo i tupua.—Teu. 7:3, 4.
7 Peitaʻi, na faaipoipo atu Maalona ma Kiliona i fafine Moapi. E tusa pe na lē fiafia Naomi, ae e mautinoa na ia faaalia le agalelei moni ma le alofa iā Ruta ma Orepa, o taʻitoʻalua o lana fanau. Atonu na faamoemoe o ia e iai se aso o le a tapuaʻi ai i laʻua iā Ieova. E tusa lava po o le ā le tulaga, ae na alolofa tele Ruta ma Orepa iā Naomi. O lenā faiā lelei, na fesoasoani iā i latou i le taimi na tulaʻi mai ai mafatiaga. Na maliliu tane a Ruta ma Orepa, a o leʻi maua ni a la fanau.—Ruta 1:5.
8. O le ā sa ono tosina atu ai Ruta iā Ieova?
8 Pe na fesoasoani le tapuaʻiga a Ruta iā te ia a o feagai ma mafatiaga? Ailoga. Na tapuaʻi tagata Moapi i le tele o atua, ma o le atua sili o Kimosa. (Nu. 21:29) E foliga mai na aofia i tapuaʻiga a tagata Moapi faiga sauā ma mataʻutia na taatele i na taimi, e pei o le faia o taulaga i tamaiti. E mautinoa na matuā pāʻia le loto o Ruta i so o se mea na ia iloa mai iā Maalona po o Naomi, e uiga i le Atua alofa ma agalelei o Isaraelu. E pule mai Ieova e ala i le alofa, ae e lē i le taufaamataʻu! (Faitau le Teuteronome 6:5.) Ina ua maliu le tane a Ruta, atonu na atili vavalalata atu loa o ia iā Naomi, ma faalogologo atu ma le naunau i lenei tinā matua a o ia faamatala Ieova, le Atua e silisili lona mana, o ana galuega matagofie, ma le auala alofa ma agalelei e feagai ai o ia ma ona tagata.
9-11. (a) O ā filifiliga sa faia e Naomi, Ruta, ma Orepa? (e) O le ā e tatou te aʻoaʻoina mai i mafatiaga na latou fesagaʻia?
9 Sa naunau Naomi e fia faalogo i ni tala mai i lona nuu, ma atonu na ia iloa mai i se tagata faatauʻoa e faapea, ua lē o toe oge Isaraelu. Ua amata ona toe fesoasoani mai Ieova i ona tagata. Ua toe oo Peteleema i se tulaga e tusa ma le uiga o lona igoa, “Le Fale o le Areto.” Ua filifili nei Naomi e toe foʻi i lona nuu.—Ruta 1:6.
10 O le ā o le a faia e Ruta ma Orepa? (Ruta 1:7) Na vavalalata atu i laʻua iā Naomi ina ua maliliu a la tane, ma e foliga mai na matuā fiafia Ruta i le agalelei o Naomi ma le tumau o lona faatuatua iā Ieova. O lea na ō atu ai loa nei fafine e toʻatolu i Iuta.
11 O le mea na tupu iā Ruta ua faamanatu mai ai iā i tatou, e oo mafatiaga i tagata faamaoni faapea ma tagata leaga. (Fai. 9:2, 11) Ua faaalia ai foʻi, pe a oo mai mafatiaga, e atamai tele le saʻili atu mo faamāfanafanaga mai i isi, aemaise lava i ē e sulufaʻi atu iā Ieova le Atua, le Atua o Naomi.—Faata.17:17.
Le Alofa Faamaoni o Ruta
12, 13. Aiseā na manaʻo ai Naomi e toe foʻi Ruta ma Orepa i o la aiga, ma o le ā le tali mai a nei fafine?
12 Na iai se isi mea na atugalu ai Naomi a o alu la latou faigāmalaga. Ua mafaufau o ia i fafine e toʻalua o loo latou ō ma le alofa na la faaalia iā te ia ma lana fanau tama. E leʻi manaʻo o ia e toe faaopoopo atu nisi avega mamafa iā i laʻua. Pe afai e la te tuua lo la nuu ae ō ma ia, o le ā se mea e mafai ona ia faia mo i laʻua i Peteleema?
13 O lea na fai atu ai loa Naomi: “Inā ō ia, ia toe foʻi atu e taʻitasi i le aiga o lona tinā. Tau ina ia alofa faamaoni Ieova iā te oulua, e pei ona oulua faia i a oulua tane ua feoti, atoa foʻi ma aʻu.” Na ia faailoa atu foʻi lona faamoemoe ina ia tauia i laʻua e Ieova e ala i le mauaina o ni tane ma ni olaga fou. Ua faapea mai le tala: “Ona sogi atu lea o ia iā i laʻua, ma ua latou fetagisi leotetele.” E faigofie ona iloa le māfuaaga na matuā alolofa tele ai Ruta ma Orepa i lenei tinā lotoalofa ma le lē manatu faapito. O lea, na la fai atu ai pea: “E leai, ae tatou te ō atu ma oe i lou nuu.”—Ruta 1:8-10.
14, 15. (a) O ā mea sa toe foʻi i ai Orepa? (e) Na faapefea ona tauanau e Naomi Ruta ina ia toe foʻi?
14 Peitaʻi, e leʻi faigofie ona talia e Naomi lo la manaʻo. Sa finau malosi atu o ia e faapea e itiiti lava se mea e mafai ona ia faia mo i laʻua i Isaraelu, auā ua lē toe iai sana tane e tausia ona manaʻoga, po o sana fanau e faaipoipo i ai nei tamaʻitaʻi, ma e lē o iai se faamoemoe e toe maua sana tane po o ni fanau. Sa ia faailoa atu ua matuā tigā o ia ona o lona lē mafaia ona tausia o i laʻua. Na iloa e Orepa le moni o le tala a Naomi, auā o loo iai lona aiga i Moapi, o lona tinā, ma se fale e nofo ai. E foliga mai e sili ai ona nofo pea i Moapi. O lea, na sogi atu ai o ia ma le faanoanoa iā Naomi ma toe foʻi i lona aiga.—Ruta 1:11-14.
15 Ae faapefea Ruta? Na faatatau atu foʻi le faamatalaga a Naomi iā te ia. Peitaʻi, ua taʻua i le Tusi Paia e faapea: “A ua pipii atu pea Ruta iā te ia.” Atonu na savali pea Naomi i le ala ae o loo ia iloa mai Ruta o mulimuli atu. Sa finau atu Naomi e faapea: “Faauta! Ua toe foʻi le avā a le uso o lau tane ua oti i lona nuu ma ona atua. Inā toe foʻi faatasi ia ma le avā a le uso o lau tane.” (Ruta 1:15) Ua faailoa mai i upu a Naomi se manatu tāua. Ua toe foʻi Orepa i lona nuu faapea ma “ona atua.” Sa lotomalie o ia e tapuaʻi pea iā Kimosa ma isi atua sesē. Pe na faapena lagona o Ruta?
16-18. (a) Na faapefea ona faaalia e Ruta le alofa faamaoni? (e) O le ā e tatou te aʻoaʻoina mai iā Ruta e tusa ai o le alofa faamaoni? (Tagaʻi foʻi i le ata o fafine e toʻalua.)
16 A o iai na o i laʻua i le ala, sa maumaututū Ruta i ona faalogona. Na matuā alofa o ia iā Naomi, ma le Atua o loo tapuaʻi i ai. O lea na faapea atu ai o ia: “Aua e te finau mai iā te aʻu ina ia ou tuulafoaʻi iā te oe, ia ou lē mulimuli atu iā te oe; auā o le mea e te alu i ai, ou te alu i ai, o le mea e te moe ai i le pō, ou te moe ai foʻi i le pō. O lou nuu e fai ma oʻu nuu, ma o lou Atua, o loʻu Atua foʻi lea. O le mea e te oti ai, ou te oti ai, e tanu ai foʻi aʻu. Ia faapea ona faia e Ieova iā te aʻu ma faaopoopo i ai, pe afai e iai se mea e tuueseeseina ai i taʻua seʻi vaganā le oti.”—Ruta 1:16, 17.
17 E mataʻina upu a Ruta, auā e ui lava ua 3,000 tausaga talu ona maliu o ia, ae o loo manatua pea e tagata lana faamatalaga. Ua faaalia mai ai le tāua tele o le alofa faamaoni. O le malosi ma le faamaoni o le alofa o Ruta, na pipii atu ai pea iā Naomi i so o se mea na alu i ai. E na o le oti na mafai ona tuueseeseina i laʻua. Na avea tagata o Naomi ma ona tagata, auā na nofosauni Ruta e tuua mea uma na ia iloa i Moapi, e oo lava i ona atua. I le lē pei o Orepa, na fai atu ma le lotoatoa Ruta e faapea, e manaʻo e avea Ieova le Atua o Naomi, ma ona Atua. *
18 O lea, e na o i laʻua na faimalaga atu i lenei auala umī e agaʻi i Peteleema. E foliga mai e vaiaso atoa le umi o lenei faigāmalaga. E mautinoa lava, na fesoasoani lo la faimalaga faatasi e faamāfanafana ai e le tasi le isi.
19. E faapefea ona tatou faaaʻoaʻo i le alofa faamaoni o Ruta, i totonu o aiga, i faigāuō, faapea le faapotopotoga?
19 E toʻatele tagata ua feagai ma mafatiaga i lenei lalolagi. I nei “aso e sili ona faigatā,” ua tatou feagai ai ma so o se ituaiga o mafatiaga. (2 Timo. 3:1) Ua sili atu la ona tāua le faaalia o le uiga ua tatou aʻoaʻoina mai iā Ruta. O le alofa faamaoni, o se ituaiga o alofa e tumau pea e lē faamaamulu, ma o se fesoasoani sili lea i lenei lalolagi ua tumu i mafatiaga. E tatou te manaʻomia lenā uiga i le liʻo o le faaipoipoga, faiā faaleaiga, i faigāuō, faapea ma totonu o le faapotopotoga Kerisiano. (Faitau le 1 Ioane 4:7, 8, 20.) O le atiaʻe o lenei ituaiga o alofa, ua tatou faataʻitaʻi ai i le faaaʻoaʻoga mataʻina a Ruta.
Ruta ma Naomi i Peteleema
20-22. (a) Na faapefea i le olaga o Naomi i Moapi ona aafia ai o ia? (e) O le ā le manatu sesē sa iā Naomi e tusa ai o ona mafatiaga? (Tagaʻi foʻi i le Iakopo 1:13.)
20 O le mea moni, e lē lava lou faapea atu e te alofa faamaoni, ae e tatau ona faamaonia i au gaoioiga. Na maua e Ruta le avanoa e faaalia ai lona alofa faamaoni e lē gata iā Naomi, ae faapea foʻi iā Ieova, o lē ua ia filifilia e avea ma ona Atua.
21 Ua taunuu nei fafine e toʻalua i Peteleema, o se nuu e tusa ma le ono maila le mamao i saute o Ierusalema. E foliga mai sa lauiloa Naomi ma lona aiga i lenā aai, auā ua talanoa solo tagata o le aai ina ua logotala ua toe foʻi mai Naomi. Na pulatoʻa atu nisi o fafine iā te ia ma faapea mai, “Po o Naomi ea lenei?” O le mea moni, ua matuā ese lava ona foliga mai i le taimi na alu ai i Moapi. O ona foliga matua ma lona lē mautonu, ua iloa ai le tele o faigatā ma mafatiaga na feagai ma ia.—Ruta 1:19.
22 Na faailoa atu e Naomi i ona tauaiga ma ona tuaoi, le oona o mafatiaga ua oo i lona olaga. Sa oo foʻi ina manatu o ia e tatau ona suia lona igoa mai iā Naomi, o lona uiga “O loʻu Matagofie,” iā Mara, lea e uiga atu i le “Oona.” Talofa e, iā Naomi! I le pei o Iopu, na manatu foʻi Naomi, o Ieova na faapogaia ona mafatiaga.—Ruta 1:20, 21; Iopu 2:10; 13:24-26.
23. O le ā ua amata ona mafaufau i ai Ruta, ma o ā sauniuniga na maua e tagata matitiva mai i le Tulafono a Mose? (Tagaʻi foʻi i le faaopoopoga.)
23 A o faamautū nei fafine e toʻalua i Peteleema, sa manatunatu loa Ruta i se auala lelei e na te tausia ai o ia lava, faapea ma Naomi. Sa ia iloa, i le Tulafono a Ieova i le nuu o Isaraelu, o loo iai se sauniuniga alofa mo ē matitiva. Na faatagaina i latou ona ō atu i fanua i le taimi o le seleselega e mulimuli atu i tagata selesele, ina ia ao mai mea na totoe ma mea o loo i pito o fanua. *—Levi. 19:9, 10; Teu. 24:19-21.
24, 25. O le ā na faia e Ruta ina ua tau atu i le fanua o Poasa, ma na faapeʻī lana galue ai i lenā fanua?
24 O le taimi o le seleselega o le karite, atonu o Aperila i le kalena i aso nei, na alu ai Ruta e vaai se fanua e galue ai, e tusa ma le sauniuniga mo tagata e aoina mea. Na alu atu Ruta ma le lē iloa i le fanua o Poasa, o sē e maumea, ma o se tauaiga o le tane a Naomi ua maliu, o Elimeleka. E ui na tuu atu e le Tulafono iā Ruta le aiā e aoina ai mea, ae e leʻi fia pule ai o ia, ma na talosaga atu i se alii o loo vaaia ē e selesele mo se faatagaga e galue ai. Na ia tuu mai le faatagaga ma na galue ai loa Ruta i le fanua.—Ruta 1:22–2:3, 7.
25 Seʻi mafaufau, a o mulimuli atu Ruta i ē o loo seleina le karite, e punou ifo o ia ma ao mea ua paʻuʻū po o loo totoe, fusi faatasi, ma laʻu i le mea e sasa ai. O se galuega e faifailemū, e vaivai ai, ma e sili ona faigatā pe a faasolo i le aoauli. Peitaʻi, na faaauau pea ona galue Ruta, ma e faatoʻā mālōlō lava pe a oo ina solo lona afu, ma alu e ʻai sina meaʻai i le aoauli i se tamaʻi fale e mālōlō i ai le ʻaufaigaluega.
26, 27. O le ā le ituaiga tagata e iai Poasa, ma na faapefea ona ia feagai ma Ruta?
26 Atonu e leʻi manaʻo Ruta e mātauina o ia e se isi, ae na iʻu ina iloa atu o ia e Poasa ma fesili atu i le alii o loo vaaia le galuega, po o ai lenā tamaʻitaʻi. O Poasa o se tagata e mataʻina lona faatuatua, ma e na te faafeiloaʻia lana ʻaufaigaluega, e ala i le faapea atu: “Ia faatasi Ieova iā te outou.” Na talilelei mai foʻi le ʻaufaigaluega. I le pei o se tamā, na naunau atu ma le alofa lenei tane matua faaleagaga iā Ruta.—Ruta 2:4-7.
27 Na taʻua e Poasa Ruta o ʻlona afafine,’ ma na fautua atu iā Ruta ina ia faaauau pea ona ao mea mai i lona fanua ma ana auauna fafine, ina ia aua ai neʻi faasoesa atu nisi o le ʻaufaigaluega iā te ia. Na ia faamautinoa ua maua e Ruta se meaʻai i le aoauli. (Faitau le Ruta 2:8, 9, 14.) E lē gata i lea, sa ia faamālō ma faalaeiau atu iā te ia. Aiseā?
28, 29. (a) Na faapeʻī le talaaga o Ruta? (e) E faapefea ona e sulufaʻi atu iā Ieova e pei o Ruta?
28 Ina ua fesili atu Ruta iā Poasa, pe aiseā ua alofa mai ai iā te ia ae o ia o se tagata aumau, na tali mai Poasa e faapea, ua ia faalogo i tala i mea uma na ia faia mo Naomi le tinā o lana tane. E foliga mai na viiviia e Naomi Ruta a o talanoa ma fafine o Peteleema, ma ua logotala nei iai Poasa. Na ia iloa foʻi ua liliu atu Ruta i le tapuaʻiga iā Ieova, auā na faapea atu o ia: “Tau ina ia tauia e Ieova au gaoioiga, ma ia iai se taui sili ona lelei mo oe mai iā Ieova le Atua o Isaraelu, o lē ua e sulufaʻi ai i lalo o ona apaʻau.”—Ruta 2:12.
29 Maʻeu le faalaeiauina o Ruta i na faamatalaga! E mautinoa sa filifili o ia e sulufaʻi atu i lalo o apaʻau o Ieova le Atua, e pei o se tamaʻi manulele o loo malupuipuia i lalo o apaʻau o lona tinā. Sa faafetai atu o ia iā Poasa mo faalaeiauga, ma faaauau pea ona galue seʻia oo i le afiafi.—Ruta 2:13, 17.
30, 31. O le ā e tatou te aʻoaʻoina mai iā Ruta e tusa ai o galuega, le lototalisapaia, ma le alofa faamaoni?
30 O le faaalia o le faatuatua o Ruta i ana gaoioiga, o se faaaʻoaʻoga mataʻina lea mo i tatou i aso nei, o ē o loo mafatia i tulaga tau tamaoaiga. E leʻi manatu e tatau ona galue isi mo ia, ae sa talisapaia mea uma na ofo atu mo ia. E leʻi mā e faigaluega mamafa i se taimi umi ina ia tausia ai lē e pele iā te ia, e ui lava ua na o se galuega faatauvaa. Sa ia talia ma le lotofaafetai ma faatatauina le fautuaga atamai i le auala e saogalemu ai i le galuega, ma sa lelei tagata na aufaatasi i ai. O le mea e sili ona tāua, e leʻi galo iā te ia lona sulufaʻiga moni, o lona Tamā lea o Ieova le Atua, o lē e puipuia o ia.
31 Pe a tatou faaalia le alofa faamaoni e pei o Ruta, ma faataʻitaʻi i lana faaaʻoaʻoga o le lotomaulalo, galue malosi, ma le lototalisapaia, o le a iloa ai e mafai foʻi ona avea lo tatou faatuatua ma faaaʻoaʻoga lelei mo isi. Na faapefea la ona tausia e Ieova Ruta ma Naomi? O le a tatou iloiloina lenā tulaga i le mataupu o sosoo mai.
^ pala. 17 O se tulaga e mataʻina ai, ona e lē gata na faaaogā e Ruta le taʻu “Atua” e pei ona faia e isi tagata o nuu ese, ae na ia faaaogā foʻi le suafa patino o le Atua, o Ieova. Ua taʻua i le The Interpreter’s Bible: “O loo faamamafa mai e le tusitala le manatu, na avea lenei tagata o nuu ese ma soo o le Atua moni.”
^ pala. 23 O se tulafono mataʻina lenei, ma e mautinoa e leai se tulafono faapena i le nuu o Ruta. I Sasaʻe Tutotonu anamua, na leaga le auala na faia ai fafine ua oti a latou tane. Ua faapea mai se tasi o tusi: “Pe a maliu le tane a se fafine, e masani ona faalagolago o ia i le tausiga a lana fanau tama; ae pe afai e leai sana fanau tama, e ono faatau atu la e ia o ia lava e avea ma pologa, faia faiga faatalitane, po o le oti foʻi.”


text:
LOLO: Fa’aitiitia le aofa’i o tagata ua leai ni galuega i AS
E ui o lo o tumau pea le fa’afitauli o lo o fetaia’i ma le malo i le taimi nei, i le i ai lea o tagatanu’u o Tutuila ma Manu’a e le o i ai ni galuega, peita’i na taua e le afioga i le ali’i kovana se tala fiafia, e le o toe to’atele i latou o a’afia i le fa’afitauli o le leai o ni galuega.
“I su’esu’ega sa faia i le 2013, e tusa ma le 20.4% le maualuga sa i ai tagata e leai ni galuega i Amerika Samoa, ae ina ua oo mai i le aso 31 o Tesema 2016 na mavae atu nei, ua fa’aitiitia lea aofaiga i le 10.5% tagata e le o i ai ni galuega, e mafua mai lea tulaga ina ua mafai ona fa’ataunu’uina e le malo ni isi o atina’e fou na maua ai le tusa ma le 1,500 galuega fou mo taganu’u o le atunu’u”, o se vaega lea o le saunoaga a le ali’i kovana.
E ui i atina’e ma galuega fa’aopoopo ua mafai ona fa’atinoina e le malo, o lo o atagia mai pea tulaga le mautinoa i le tamaoaiga o le malo i le taimi nei, e mafua mai i suiga o faigamalo eseese i le lalolagi e aofia ai ma le faigamalo fou a Amerika ua tula’i mai, atoa ai ma tulafono eseese a le malo tele o loo a’afia ai atina’e o le atunu’u.
O le tele o galuega fou e pei ona mafai ona tu’u fa’atasi e le malo i le ulua’i 4 tausaga o lana nofoaiga, sa maua mai lea i atina’e eseese e aofia ai le tatalaina o le lala o le kamupani a le Tri-Marine, le Samoa Tuna Processors (STP), lea na fa’aalu ai e le kamupani le tusa ma le $70 miliona mo le toe fa’aleleia o lana atina’e.
“E ui i galuega e tele sa mafai ai ona si’i le tamaoaiga o le atunu’u ina ua ulufale mai le STP, o le mea moni, o lea ua toe fo’i le STP ona o ni isi o tulaga fa’aletonu, ma ua a’afia ai loa le tusa ma le 700 galuega e pei ona silafia e le atunu’u atoa, lea ua mafua ai ona oia tulaga o galuega ma se vaega o le tamaoaiga o le atina’e o le atunu’u”.
“E ui la i nei mau numera lelei ua fa’ailoa atu, o le mea moni ia silafia e le atunu’u atoa, o lo o i ai le tamaoaiga o le atunu’u i se tulaga maluelue, e le o taoto lelei fo’i i se tulaga mautu, e mafua mai i le tele o mea o loo tutupu mai e le mautinoa lelei le tulaga o lo o aga’i i ai, e pei o le tulaga le mautu o loo i ai tulaga o le faigamalo a le malo tele i le taimi nei, ona e le o mautinoa fuafuaga fa’ataoto a le ali’i peresetene fou ua i ai mo teritori uma o le Iunaite Setete, ae ui i ia tulaga le mautonu, tatou onosa’i pea ma tatalo mo se tali mautu mo Amerika Samoa”.
E ui i lu’itau na taua e le ali’i kovana o loo fetaia’i ma le malo, ae i ai lona talitonuga o le a mafai lava ona foia ni isi o nei fa’afitauli, pe afai e fa’aauau pea le tautua a le faigamalo i ana atina’e ma galuega tetele o lo o fa’agasolo lona fa’atinoina i le taimi nei.
“Ta’ita’i e o le Fono Faitulafono, e le faigofie la tatou galuega tauave, e tele fo’i lu’itau ma fa’afitauli o loo fetaia’i ma i tatou, ae o le tatalo, aua tatou te loto vaivai ae fa’amoemoe pea i le ta’ita’iga a le Atua e manuia ai le folauga a Amerika Samoa”, o le saunoaga lea a le ali’i kovana, ma fa’ai’u ai loa lana saunoaga i lona talosagaina lea o afioga i Senatoa ma Faipule ina ia fesoasoani i Ta’ita’i o le Fono Faitulafono i le tausoaina o le galuega e le faigofie.
Na fa’afetaia e le afioga i le ali’i peresetene o le Senate ia Gaoteote Palaie Tofau le tele o atina’e lelei ua mafai ona fa’ataunu’uina e le faigamalo mo le atunu’u, e pei o le fausiaina o auala ma taligalu, lea ua i ai le Faletupe fou e tua i ai tagatanu’u o Amerika Samoa, o lea fo’i ua taunu’u le va’a fou mo Manu’a, o isi ia atina’e tetele e faigata e se faigamalo ona fa’atino.
“Fa’afetai mo galuega lelei sa fa’atinoina mo le atunu’u, fa’afetai fo’i i lo oulua manatu tatou te galulue fa’atasi ma le Fono Faitulafono ina ia mama ai la tatou amo, i le amataina ai o galuega o lenei tausaga, ua sauni le Fono Faitulafono e toe fa’aauau la tatou galuega fai fa’atasi, ina ia manuia ai le atunu’u atoa ma ona tagata”, o le saunoaga lea a Gaoteote.


text:
Tala o Fa’amasinoga
IOE NA FA’AO’OLIMA I LONA AFAFINE
O le alii lea na tuuaia e le malo i lona taumafai lea e faafefe lona afafine e ala i lona faalala i ai o se fana, atoa ai ma lona faaoolima ia te ia, ua ia tautino i luma o le faamasinoga maualuga e faamaonia tuuaiga faasaga ia te ia.
E le o mafai ona faalauiloa le igoa o le ua molia ona o puipuiga lava ina nei faigofie ai ona iloa le na aafia i lenei mataupu.
O le ua molia na uluai tuuaiga i moliaga o lona faaaoga faasolitulafono lea o se aupega, faaoolima i le tulaga tolu, umia faasolitulafono o se fana e lei lesitalaina, faapea ai ma le faatupu vevesi i nofoaga faitele, ae i lalo o le maliliega lea sa ia faia ma le malo ma ua talia foi e le faamasinoga, ua solofua ai e le malo le moliaga pito i mamafa o le faaaoga faasolitulafono o se a’upega mata’utia, ae tali ioe o ia i moliaga mama e tolu o loo totoe ai.
I le tali ioe ai o lenei alii sa ia tautino ai i le faamasinoga e faapea, i se taimi o le aso 1 Aperila, sa ia faaoolima ai i lona afafine e ala i lona tapoina o ia i ona lima, atoa ai ma lona faia o ni amioga e faafefe ai o ia ina ua ia umia se fana le ituaiga o le pulutasi e le’i laiseneina i le Ofisa o Leoleo.
Ua manatu loia o le a tuuina atu ni a laua fautuaga mo se faasalaga o lenei alii, pe afai e maeai ona saunia e le ofisa faanofovaavaaia se ripoti e uiga i le mea sa tupu, ae ua malamalama le ua molia, tusa lava pe finau loia i le faamasinoga mo se faasalaga mama mo ia, e pule le faamasinoga pe talia pe teena.
Ua ia malamalama foi, e le mafai ona toe suia lana tali ioe ua tuuina atu i le faamasinoga, pe afai e tuuina mai se faasalaga a le faamasinoga ae le tusa ai ma lona manao.
O tuuaiga faasaga i le ua molia na afua mai ina ua vili atu se tagata i lana telefoni, ma manao e fia talanoa atu i lona afafine, ma avea ai loa ma itu na ita ai le ua molia ma alu atu loa i le fale ma ia fesiligia lona afafine e uiga i le tagata na telefoni atu ia te ia.
Na taua e le malo le faaoolima o le ua molia i lona afafine atoa ai ma lona faalala i ai o se fana.
O loo tuma pea tuutuuga o loo tatala ai lenei alii i tua, e faatali ai le aso lea ua faamoemoe e lau ai lana faasalaga.
MAPU LEOTA
O le alii lea o loo tuuaia e le malo i lona faia lea o ni uiga mataga i le uso o lona to’alua, ua faatulaga e le faamasinoga lana iloiloga faapitoa e faia lea i le aso 22 Iuni i luma o le alii faamasino ia John Ward II. O Mapu Leota lea o loo tuuaia i le faatupu vevesi i nofoaga faitele.
I faamaumauga a le faamasinoga o loo taua ai e faapea, a’o moe le uso o le to’alua a le ua molia, na faafuasei ona ia faalogoina se tagata o loo tago atu ia te ia, ina ua ia ala i luga sa ia vaaia ai Leota.
Na fafagu e le tina na aafia lona toalua o loo latou momoe e faailoa i ai le mea ua tupu, ae o le taimi lea ua toe savali ese atu le ua molia i le faitotoa ma agai atu ai i fafo.
Ina ua fesiligia e leoleo le ua molia, sa ia matua teena ai lona faia o lea gaioiga i le uso o lona toalua, peitai na faaalia e le tina o loo aafia i leoleo, e le o se taimi muamua lea ua faia ai e le ua molia uiga nei ia te ia.
O loo tumau pea tuutuuga o loo tatala ai Leota i tua e faatali ai le aso lea ua faatulaga e faia ai lana faamasinoga iloilo.
DAVE TUPUA
O le alii faiaoga mai le aoga a le Manumalo lea o loo tuuaia i lona tago i se tamaitai aoga, ua sauni o ia ma lana loia e tuuina atu le la mataupu e faatulaga se aso e faia ai lana faamasinoga iloilo i luma o le faamasinoga faaitumalo.
O le aso 22 Iuni lea ua toe tolopo i ai e le alii faamasino ia John Ward II le mataupu a le susuga Dave Tupua, e iloilo ai poo tumau pea lona manatu e faataunuu sona faamasinoga iloilo, afai e tumau pea lea manatu ona faatulaga loa lea o se aso e faia ai lea faamasinoga.
O loo tuuaia Tupua i moliaga o lona taofia faapagota o se tagata i se auala sese, faapea ai ma moliaga e lua o le faaoolima i le tulaga tolu.
O tuuaiga faasaga ia Tupua na afua mai i se faalavelave na tulai mai i le masina o Tesema 2011ina ua ia tago ma taumafai e faapipi’i atu le tino o le tamaitai aoga o loo aafia ia te ia.


text:
Vaega 1
1–7, O le leo o le lapataiga i tagata uma; 8–16, E muamua mai le Liliuese ma le amioleaga i le Afio Mai Faalua; 17–23, Ua valaaulia Iosefa Samita e toefuatai i le lalolagi upumoni ma mana o le Alii; 24–33, Ua aumai le Tusi a Mamona ma ua faatuina le Ekalesia moni; 34–36, O le a aveesea le filemu mai le lalolagi; 37–39, Ia suesue i nei poloaiga.
1 Faalogo maia, Outou e tagata o laʼu aekalesia, ua fetalai mai ai le siufofoga o ia o lē o afio i luga, ma o lē o ona efofoga ua i luga o tagata uma; ioe, e moni Ou te fai atu: iFaalogo mai ia outou e tagata mai mea mamao; ma outou o loo i luga o motu o le sami, faafofoga mai faatasi.
2 Aua e moni o le asiufofoga o le Alii ua mo tagata uma, ma e eleai se tasi e sao mai ai; ma e leai se mata o le a lē vaai, po o se taliga o le a lē faalogo, po o se iloto o le a lē tuia.
3 Ma o e e afouvale o le a tuia i le faanoanoa tele; ona o le a ealagaina a latou amioletonu i luga o tumutumu o fale, ma o le a faaalia a latou galuega lilo.
4 Ma o le aleo o le lapataiga ua mo tagata uma, e ala atu i fofoga o oʼu soo, o e ua Ou filifilia i aso nei e egata ai.
5 Ma o le a latou o atu ma e leai se tasi o le a taofia i latou, ona o Aʼu o le Alii ua poloaiina i latou.
6 Faauta, o laʼu apule lenei, ma le pule a aʼu auauna, ma laʼu faatomuaga i le tusi o aʼu poloaiga, ua Ou tuu atu ia te i latou e efaasalalau atu ia te outou, E, outou e o nonofo i le lalolagi.
7 O le mea lea, ia amatatau ai ma tetetemu, E, outou tagata e, ona o mea ua folafola ai i totonu o i latou e Aʼu o le Alii o le a efaataunuuina.
8 Ma e moni Ou te fai atu ia te outou, o i latou o e e o atu, ma tau atu nei tala i e o nonofo i le lalolagi, e tuu atu ia te i latou le mana e afaamau ai i le lalolagi ma i le lagi, e e lē talitonu ma efouvale;
9 Ioe, e moni, e faamau ai i latou mo le aso o le a sasaa mai ai ma le lē fuaina le atoasa o le Atua i luga o e e eamioleaga—
10 Mo le aaso e afio mai ai le Alii e etaui i tagata taitoatasi e tusa ma lana igaluega, ma ofua mai i tagata taitoatasi e tusa ma le fua na ia fua atu i lona uso-a-tagata.
11 O le mea lea ua oo mai le siufofoga o le Alii ia oo atu i tuluiga o le lalolagi, ina ia mafai ona faalogoina e i latou uma o e e fia faalogo:
12 Inā outou saunia ia, inā outou saunia ia mo mea o le a oo mai, ona ua latalata mai le Alii;
13 Ma ua faamumū le atoasa o le Alii, ma ua solo lana epelu i le lagi, ma o le a paʼū mai i luga o e o nonofo i le lalolagi.
14 Ma o le a faaalia le aaao o le Alii; ma e oo mai le aso, o i latou o e e lē fia efaalogo i le siufofoga o le Alii, po o le leo o ana auauna, pe lē igauai i upu a perofeta ma aposetolo, o le a ovavae ese mai totonu o le nuu;
15 Ona ua latou ase ese mai aʼu esauniga, ma isoli laʼu feagaiga otumau-faavavau;
16 Ua latou lē asailia le Alii e faatu lana amiotonu, ae ua taitoatasi le tagata ma savali i lona elava iala, ma tusa ai ma le ofaatusa o lona lava atua, o lona foliga ua tusa ma foliga o le lalolagi, ma o lona uiga o lena o se tupua, lea e oo ina utuai ma o le a fano i Papelonia, o fPapelonia tele lava lea o le a paʼū.
17 O le mea lea, o Aʼu o le Alii, ona ua Ou iloa le malaia o le a oo mai i luga o ae o nonofo i le lalolagi, na Ou valaʼau atu ai i luga o laʼu auauna o Iosefa Samita, Laitiiti, ma tautala atu ia te ia mai le lagi, ma tuu atu ia te ia poloaiga;
18 Ma tuu atu foi i isi poloaiga, e tatau ona latou folafola atu nei mea i le lalolagi; ma ua faia lenei mea atoa ina ia mafai ona faataunuuina o mea na tusia e perofeta—
19 O le a oo mai amea vaivai o le lalolagi ma gaui i lalo mea tautaua ma le malolosi, ina ia lē fautuaina e le tagata lona uso-a-tagata, pe efaalagolago i le lima o le tagata—
20 Ae ia mafai e tagata taitoatasi ona atautala i le suafa o le Atua le Alii, le Faaola lea o le lalolagi;
21 Ina ia mafai foi ona faateleina o le faatuatua i le lalolagi;
22 Ina ia mafai ona faatuina o laʼu afeagaiga tumau-faavavau;
23 Ina ia mafai ona afolafola atu le atoatoaga o laʼu etalalelei e e ivaivai ma e faatauvaa i tuluiga o le lalolagi, ma i luma o tupu ma pule.
24 Faauta, o Aʼu o le Atua ma ua Ou tautala atu ai; o nei apoloaiga ua a aʼu, ma sa tuuina atu i aʼu auauna i lo latou vaivai, e tusa ma le ala o la latou egagana, ina ia mafai ona latou imalamalama.
25 Ma o le tulaga e oo i ai la latou sese, e mafai ona faailoaina;
26 Ma o le tulaga na oo i ai le latou sailiga o le apoto, e mafai ona aoaoina ai i latou;
27 Ma o le tulaga e oo i ai la latou agasala, e mafai ona aaoaiina ai i latou, ina ia latou esalamo;
28 Ma o le tulaga e oo i ai le latou alotomaualalalo, e mafai ona faamalolosia ai i latou, ma faamanuiaina mai lugā, ma maua le emalamalama mai lea taimi i lea taimi.
29 Ma ina ua uma ona maua o le talafaamaumau o sa Nifaē, ioe, ina ia mafai ai e laʼu auauna lea o Iosefa Samita, Laitiiti, ona maua o le mana e faaliliu ai le aTusi a Mamona e ala i le alofa mutimutivale o le Atua, i le mana a le Atua.
30 Ma ina ia mafai ai foi e i latou o e ua tuuina atu i ai nei poloaiga, ona maua le amana e faataoto ai le faavae o lenei eekalesia, ma aumai ai i fafo o le lē mailoa ma i fafo o le ipouliuli, le oekalesia moni ma ola e tasi i luga o le lalolagi atoa, lea ua ufiafia tele i ai Aʼu, o le Alii, i le tautala atu lea i le ekalesia atoa ae lē i tagata taitoatasi—
31 Ona o Aʼu o le Alii e lē mafai ona Ou vaai i luga o le aagasala ma sina tikeri itiiti o le faatagaina;
32 E ui i lea, o ia o lē e salamo ma faia poloaiga a le Alii o le a afaamagaloina;
33 Ma o ia o lē e lē asalamo, o le a eaveesea mai ia te ia le malamalama lava lea na ia maua; ona e lē itaumafai pea loʼu oAgaga i le tagata, ua fetalai mai ai le Alii o ʼAu.
34 O lenei foi, e moni Ou te fai atu ia te outou, E, e o nonofo i le lalolagi: O Aʼu o le Alii ua Ou loto e faailoa atu nei mea i tagata auma;
35 Ona o Aʼu e lē o se afaailoga tagata, ma Ou te manao ia iloa e tagata uma ua vave ona oo mai o le easo; e lei oo mai le itula, ae ua latalata mai lava oo mai, le taimi o le a aveesea ai le ifilemu mai le lalolagi, ma o le a maua ai e le otiapolo le mana i luga o lana lava pulega.
36 Ma o le a i ai foi i le Alii le mana i luga o lana aau paia, ma o le a enofotupu i lo latou ilotolotoi, ma o le a afio mai i lalo i le ofaamasinoga i luga o uEtoma, po o le lalolagi.
37 Suesue i nei apoloaiga, ona ua moni ma faamaoni i latou, ma o le a faataunuuina lava valoaga ma efolafolaga uma ua i totonu o i latou.
38 O le mea ua fai atu ai Aʼu o le Alii ua ʼOu fai atu ai, ma ʼOu te lē faatoese mai ai aʼu lava ia; ma e ui ina mavae atu le lagi ma le lalolagi, e lē mavae atu lava laʼu aupu, ae o le a efaataunuuina uma lava, pe i loʼu lava ileo po o i le leo o aʼu oauauna, ua ututusa lava.
39 Aua faauta, ma tagai, o le Alii o le Atua lea, ma ua molimau ai le aAgaga, ma ua moni le molimau, ma e mau le eupumoni e faavavau ma faavavau lava. Amene.


text:
Mataupu 27
Ua poloaiina i latou e Iesu ia faaigoa le ekalesia i lona igoa—O lana misiona ma lana taulaga togiola o lana talalelei lea—Ua poloaiina tagata ia salamo ma papatiso ina ia mafai ona faapaiaina i latou e le Agaga Paia—Ia avea i latou ia pei lava o Iesu ia. E tusa o le 34–35 T.A.
1 Ma sa oo ina malaga atu soo o Iesu ma ao latou talai atu mea ia na latou faalogo ma vaaia, ma ao latou papatiso atu i le suafa o Iesu, sa oo ina faapotopoto faatasi le au soo ma aaufaatasi i le tatalo faatauanau atu ma le eanapogi.
2 Ma sa toe afaaali mai e Iesu o ia lava ia te i latou, ona sa latou tatalo atu i le Tamā i lona suafa; ma sa afio mai Iesu ma tu i totonu o i latou, ma fetalai mai ia te i latou: O le a se mea ua outou mananao ou te tuu atu ia te outou?
3 Ma sa latou fai mai ia te ia: Le Alii e, matou te mananao sei e fofoga mai ia te i matou le igoa matou te faaigoa ai lenei ekalesia; ona o loo i ai ni finauga i totonu o le nuu e faatatau i lenei mataupu.
4 Ma sa fetalai atu le Alii ia te i latou: E moni, e moni, ou te fai atu ia te outou, aisea ea ua tomumumu ma finau ai le nuu ona o lenei mea?
5 Latou te lei faitau ea i tusitusiga paia, ia ua fai mai e ao ina outou ave i o outou luga le asuafa o Keriso, o lou igoa lea? Ona o le igoa lea o le a valaau ai outou i le aso gataaga;
6 Ma o soo se tasi na te ave i ona luga lou igoa, ma atumau seia oo i le iuga, o ia lava lea o le a faaolaina i le aso gataaga.
7 O lea, soo se mea tou te faia, ia outou faia i lou igoa; o lea ia outou faaigoa ai le ekalesia i lou igoa; ma ia outou valaau atu i le Tamā i lou igoa ia faamanuia mai o ia i le ekalesia ona o au.
8 Ma e faapefea ona avea ma aau eekalesia vagana ai ua faaigoaina i lou igoa? Aua afai e faaigoaina se ekalesia i le igoa o Mose o lona uiga o le ekalesia lea a Mose; pe afai e faaigoaina i le igoa o se tagata o lona uiga o le ekalesia lea a le tagata; ae afai e faaigoaina i lou igoa o lona uiga o lau ekalesia lea, pe afai ua atiae i latou i luga o lau talalelei.
9 E moni ou te fai atu ia te outou, ua atiae outou i luga o lau talalelei; o lea ia outou valaauina i lou igoa soo se mea tou te valaauina; o lea afai tou te valaau atu i le Tamā, mo le ekalesia, afai e faia i lou igoa o le a faafofoga mai le Tamā ia te outou.
10 Ma afai ua faapea ona atiae o le ekalesia i luga o lau talalelei ona faaali mai ai lea e le Tamā o ana lava galuega i totonu o ia.
11 Ae afai ua le atiae i luga o lau talalelei, ma ua atiae i luga o galuega a tagata, po o luga o galuega a le tiapolo, e moni ou te fai atu ia te outou latou te maua le olioli ia latou galuega mo se tau, ma e toe itiiti ane oo mai le iuga, ma o le a atatuu i latou i lalo ma lafo i le afi, lea ua leai se toe foi mai ai.
12 Aua e amulimuli atu a latou galuega ia te i latou, aua ona o a latou galuega ua tatuu ai i lalo i latou; o lea ia outou manatua ai mea ua ou tau atu ia te outou.
13 Faauta, ua ou tuu atu ia te outou lau atalalelei, ma o le talalelei lenei ua ou tuu atu ia te outou—e faapea, ua ou sau i le lalolagi e fai le efinagalo o lou Tamā, aua na auina mai au e lou Tamā.
14 Ma na auina mai au e lou Tamā ina ia asii ae au i luga o le satauro; ma a mavae ona sii ae o au i luga o le satauro, ina ia mafai ona ou eaumai o tagata uma ia te au, ina ia pei ona sii ae o au i luga e tagata ia faapea foi ona sii ae i luga o tagata e le Tamā, e tutu i ou luma, e ifaamasinoina i a latou galuega, pe ua lelei pe ua leaga—
15 Ma le pogai lenei na asii ai au i luga; o lea, e tusa ai ma le mana o le Tamā, o le a ou aumai ai tagata uma ia te au, ina ia faamasinoina i latou e tusa ma a latou galuega.
16 Ma o le a oo mai foi, o le a faatumuina soo se tasi e asalamo ma epapatiso i loʼu igoa; ma afai e itumau o ia seia oo i le iuga, faauta, o ia lea o le a ou le tausalaina i luma o lou Tamā i lena aso pe a ou tu e faamasino i le lalolagi.
17 Ma o ia e le tumau seia oo i le iuga, o ia lava lea e tatuu foi i lalo ma lafo i le afi, o se mea e le mafai ona latou toe foi mai ai, ona o le afaamasinotonu o le Tamā.
18 Ma o le afioga lenei ua ia tuuina mai i le fanauga a tagata. Ma o le pogai lenei ua ia faataunuuina ai afioga ia na ia tuuina mai, ma e le pepelo lava ia, ae na te faataunuuina ana afioga uma.
19 Ma e aleai se mea le mama e mafai ona ulu atu i lona malo; o lea e leai se mea e ulu atu i lona emalologa vagana ai i latou o e ua ifaamamaina o latou ofu i lou toto, ona o lo latou faatuatua, ma le salamo i a latou agasala uma, ma lo latou faamaoni e oo i le iuga.
20 O lenei o le poloaiga lenei: Ia asalamo, outou tuluiga uma o le lalolagi, ma o mai ia te au ma ia epapatiso i lou igoa, ina ia ifaapaiaina outou i le taliaina o le Agaga Paia, ina ia outou tutu ma le ole pona i ou luma i le aso gataaga.
21 E moni, e moni, ou te fai atu ia te outou, o lau talalelei lea; ma ua outou iloa mea e tatau ona outou faia i lau ekalesia; ona o galuega na outou vaai na ou faia o mea ia tou te faia foi; aua o mea na outou vaai ua ou faia o mea lava ia ia outou faia;
22 O lea, afai tou te faia nei mea, amuia outou, ona o le a sii ae outou i luga i le aso gataaga.
23 Ia tusia mea na outou vaaia ma faalogoina, vagana ai mea ua afaasaina.
24 Ia tusia galuega a lenei nuu, ia o le a faia, e pei lava ona tusia, e uiga i mea ua mavae.
25 Aua faauta, o tusi ua tusia, ma ia o le a tusia, o le a afaamasinoina mai ai lenei nuu, ona o i latou o le a iloa ai e tagata a latou egaluega.
26 Faauta foi, ua atusia mea uma e le Tamā; o lea o mea mai tusi o le a tusia o le a faamasino ai le lalolagi.
27 Ma ia outou iloa o le a aavea outou ma faamasino o lenei nuu, e tusa ma le faamasinoga o le a ou tuu atu ia te outou, lea o le a tonu. O lea, o a eituaiga o tagata e tatau ona outou i ai? E moni ou te fai atu ia te outou, e pei lava o iau nei.
28 Ma o lenei ou te aalu atu i le Tamā. Ma e moni ou te fai atu ia te outou, soo se mea tou te ole atu ai i le Tamā i lou igoa o le a tuuina mai ia te outou.
29 O lea, aole atu, ma o le a outou maua; tuitui atu, ma o le tatala mai ia te outou; aua o ia e ole atu, e maua e ia; ma i le e tuitui atu, e tatala mai i ai.
30 Ma o lenei, faauta, ua tele lou olioli, ua oo lava i le atoatoa, ona o outou, ma lenei foi tupulaga; ioe, ma e oo lava i le Tamā ua olioli, ma agelu paia uma foi, ona o outou ma lenei tupulaga, ona ua aleai so latou ua se.
31 Faauta, ou te manao ia outou malamalama; aua e faatatau lau tala ia te i latou o loo ola anei o le tupulaga elenei; ma ua leai so latou ua se; ma o i latou ia ua ou maua ai le atoatoa o le iolioli.
32 Ae faauta, ua ou faanoanoa ona o le tupulaga lona afa mai le tupulaga lenei, ona e taitai ese faatagataotaua i latou e ia e pei lava o le atalii o le malaia; ona o le a latou faatau atu au mo ario ma auro, ma mo mea na e faaleaga e emogamoga ma mea e mafai e tagata gaoi ona tulioso mai i ai ma gaoi. Ma i lena aso o le a ou asiasi atu ai ia te i latou, e oo i le liliuina o a latou galuega i luga o o latou lava ulu.
33 Ma sa oo ina ua uma ona faaiuina e Iesu o ia fetalaiga sa ia fetalai atu ai i ona soo: Ia outou ulu atu i le afaitotoa vaapiapi; aua e vaapiapi le faitotoa, ma lauitiiti le ala e tau i le ola, ma e toaitiiti i latou o e latou te mauaina; ae ua vatele le faitotoa, ma lautele le ala e tau i le oti, ma e toatele i latou o e e ui atu ai, seia oo mai le po, e le mafai e se tagata ona galue ai.


text:
ADEAZE
E Paia Lyrics
Na ou moe miti le aai lea I le lagi
I lana pupula ma lona matagofie
Ulu atu i lona loto ma lona ala
O agelu ua pepese fia fia ma osana
Ona ta'i ta'i lea o a'u I lona maota
O se vaaiga uiga ese male maofa
Na pau lava o lou mana'ona'o o Iesu
O ia lea na maliu mo a'u
Chorus –
To'o tuli ai i o'u tulivae ma alaga
E Paia
E Paia
E Paia o le alo o le atua
Verse 2
Ina ua ou o'o atu i le aai
O au mea mamae ma uo e masani ai
Na latou ta'u ia te au fetu o le lagi
E le mafai e se agasala ona oo I ai
Na o'u toatuli ma vivii i ia te ia
O se uo e faamaoni ou tele vasia
Na pau lava o lo'u mana'ona'o IESU
O ia lea na maliu mo au
Chorus –
To'o tuli ai i o'u tulivae ma alaga
E Paia
E Paia
E Paia o le alo a le atua
To'o tuli ai i o'u tulivae ma alaga
E Paia(e paia)
E Paia(e paia)
E Paia o le alo a le atua
check amazon for E Paia mp3 download
Record Label(s): 2004 Dawn Raid Entertainment, Ltd
Official lyrics by


text:
LA TATOU FAIVA MA LE OLAGA FAA-KERISIANO–POLOKALAME MO LE SAUNIGA MATI 2016
Taulimaga Faataʻitaʻi
Taulimaga mo le ofoina o Le Olomatamata faapea le valaaulia mo le Faamanatuga o le 2016. Ia faaaogā nei taulimaga faataʻitaʻi e fafau aʻe ai sau oe lava taulimaga.
ʻOA TAUTELE MAI I LE AFIOGA A LE ATUA
Sa Gaoioi Eseta ma le Lē Manatu Faapito mo Ieova ma Ona Tagata
Sa lototele Eseta ma tuu lona ola i se tulaga lamatia, ma fesoasoani iā Moretekai e faia se tulafono ina ia puipuia ai tagata Iutaia mai i le faaumatia atoatoa. (Eseta 6-10)
TOLENIGA MO LE FAIVA I LE FANUA
Faaleleia o o Tatou Tomai i le Faiva—Tusi Sau Oe Lava Taulimaga mo Mekasini
Ia faaaogā nei manatu faataʻitaʻi e fafau aʻe ai sau oe lava taulimaga mo Le Olomatamata ma le Ala Mai!
AUALA E OLA AI O SE KERISIANO
Ia Faafeiloaʻi a Tatou Valaaulia
E faapefea ona tatou fesoasoani i ē valaaulia ma tagata talaʻi ua leva e leʻi toe auai mai, ina ia lagona le māfana i le Faamanatuga?
ʻOA TAUTELE MAI I LE AFIOGA A LE ATUA
Sa Tumau le Faamaoni o Iopu e Ui i Tofotofoga
Sa avea Ieova ma Lē e sili ona tāua i lona olaga. (Iopu 1-5)
ʻOA TAUTELE MAI I LE AFIOGA A LE ATUA
Ua Faailoa Mai e le Tagata Faamaoni o Iopu Lona Mafatia
O le matuā mafatia ma le lotovaivai o Iopu na sesē ai ona manatu, ae na tumau pea lona alofa mo Ieova. (Iopu 6-10)
ʻOA TAUTELE MAI I LE AFIOGA A LE ATUA
Sa Mautinoa Iopu e Iai le Toetū
Na ia mautinoa e mafai e Ieova ona toe faatūina mai o ia, e pei lava o se ogālaau e mafai ona toe tātupu mai ni lālā fou i ona aa. (Iopu 11-15)
AUALA E OLA AI O SE KERISIANO
Ua Saunia le Toetū e Ala i le Togiola
Ua tatou mautinoa o le a iai le toetū ona o le meaalofa a Ieova o le togiola. Nai lo o le mafatia ona o le maliu o sē pele, o le a tatou ō atu e toe faafeiloaʻia i latou.


text:
O nisi i le Ekalesia e talitonu e le mafai ona latou taliina le fesili a Alema i se ioe mautinoa. Latou te le o “lagonaina i le taimi nei.”
Peresitene Monson, matou te alolofa, faamamalu, ma lagolagoina oe! O lenei faasilasilaga maoae faaletalafaasolopito e faatatau i le galuega faafaifeautalai, e musuia. Ou te manatuaina le sagisagi fiafia i le 1960 ina ua tuu mai i lalo le matutua e faamisiona ai alii talavou mai le 20 tausaga i le 19. Sa ou taunuu atu i le Misiona i Peretania, o se faifeau faatoa valaauina i le 20 tausaga le matua. O le uluai faifeautalai e 19 tausaga le matua i la matou misiona o Elder Jeffrey R. Holland, o se faaopoopoga maoae. Sa na o ni nai masina lona matamuli i lona 20. Ona mavae lea o se tausaga, ua tele atu le ta’i 19 ua taunuu mai. O i latou o ni faifeautalai usiusitai ma faamaoni ma sa agai i luma le galuega. Ua ou mautinoa o le a tele atu se seleselega o le a maua a o tautino atu nei faifeautalai amiotonu e faataunuu le poloaiga a le Faaola e folafola atu Lana talalelei.
I la’u vaai ia te outou o le tupulaga faia’e, ua sili atu lo outou saunia nai lo soo se tupulaga ua mavae. Ua sili atu lo outou silafia o tusitusiga paia. Peitai, o luitau o loo feagai ma la outou tupulaga a o outou sauniuni mo le galuega, e tutusa lava foi ma luitau o loo feagai ma tagata uma o le Ekalesia. Ua tatou iloa uma lava le aganuu i le tele o le lalolagi e le ogatasi ma le amiotonu po o le tautinoga faaleagaga. I le talafaasolopito atoa, o loo lapataia ai lava e taitai ia tagata ma aoao mai ai le salamo. I le Tusi a Mamona, sa matua popole lava Alema le Itiiti e uiga i le amioletonu ma le leai o ni tautinoga, o lea na ia faamavae ai mai le avea ma faamasino sili, o le taitai o le nuu o Nifae, ae taulai atoa atu ana taumafaiga i lona valaauga faaperofeta.1
I se tasi o fuaiupu sili ona loloto i tusitusiga paia uma, o loo folafola mai ai e Alema e faapea, “Afai ua oo ia te outou se liuga o le loto, ma afai ua outou lagona le fia pepese i le pese o le alofa togiola, ou te fia fesili atu, e mafai ea ona outou lagonaina nei?”2
Ua lipotia mai e taitai o le Ekalesia i le lotoifale i le salafa o le lalolagi e faapea pe a tagai i ai o se itutino atoa, o tagata o le Ekalesia, aemaise lava o o tatou talavou, e le i i ai lava se taimi ua sili atu ai le malolosi nai lo le taimi nei. Ae toetoe lava i taimi uma latou te ta’ua ai ni popolega se lua: muamua, o le luitau o le faateleina o le amioletonu i le lalolagi ma le, lona lua, o le le popole ma le leai o se tuuto o nisi o tagata o le ekalesia. Latou te sailia le fautuaga e uiga i auala e fesoasoani ai i tagata ia mulimuli i le Faaola ma ausia se liua loloto ma le tumau.
O lenei fesili “E mafai ea ona outou lagonaina nei?” o loo tagitagi mai pea i le gasologa o seneturi. Faatasi ai ma mea uma ua tatou mauaina i lenei tisipenisione—e aofia ai le Toefuataiga mai o le atoaga o le talalelei a Iesu Keriso, le sasaa tele mai o meaalofa faaleagaga, ma faamanuiaga le mafaafitia a le lagi—e lei i ai lava se isi taimi ua sili atu ai le taua o le lu’i a Alema nai lo le taimi nei.
I le taimi lava na faatoa maea ai ona valaauina Ezra Taft Benson o se Aposetolo i le 1943, sa fautua mai ai Peresitene Siaosi Alapati Samita3 e faapea, “O lau misiona … o le … lapatai atu i tagata … i se ala sili ona agalelei e te mafaia ai ina ia avea ai le salamo ma vaifofo e tasi mo gasegase o lenei lalolagi.”4 O le taimi na faia ai lea saunoaga, sa matou i ai i le lotolotoi o fetauaiga o le Taua Lona Lua a le Lalolagi.
O aso nei ua matua faateleina le agasala. Sa fai mai talu ai nei se tusitala lauiloa, “Ua iloa uma e tagata e matautia le aganuu, ma e leai ma se tasi o faamoemoe e suia lena mea.”5 O le faaalia faifai pea o uiga malolosi ma le ola le mama i musika, faafiafiaga, ata, ma isi ala o faasalalauga i a tatou aganuu faaonapo nei, ua matua uiga ese. Sa faamatalaina manino lenei mea e se failotu e matua faaaloalogia o le Lotu Papatiso ina ua ia faapea mai, “O le tulaga faaleagaga o le aiga o tagata e tetee atu i le leaga ua afaina.”6
E le o se mea e faateia ai e faapea o nisi i le Ekalesia e talitonu e le mafai ona latou taliina le fesili a Alema i se ioe mautinoa. Latou te le o “lagonaina i le taimi nei.” Latou te lagonaina ua latou matelaina faaleagaga. O isi ua feitai, tiga, pe le fiafia. Afai e faatatau nei faamatalaga ia te oe,7 e taua la le iloilo pe aisea e te le o “lagonaina ai i le taimi nei.”
O le toatele o loo i ai i se matelaina faaleagaga ma ua leai se tuuto, e le faapea ua aafia i ni agasala po o ni soligatulafono matuia, ae ua latou faia ni filifiliga e lē atamai. O nisi e le o manatu mamafa i le tausiga o a latou feagaiga paia. O isi ua tele atu o latou taimi e faaalu i mea e itiiti le taua. O nisi ua faatagaina ia manatu faaleaganuu ma faaupufai e faavaivaia ai lo latou faamaoni i le talalelei a Iesu Keriso. O nisi ua faaaafia i latou lava i mea faainitoneti ua soona fai, pe faamamafa ai, ma, i nisi tulaga, ua faatupu ai ni tala o ni mea sese a uluai taitai o le Ekalesia. Ona latou faia lea o ni faaiuga le sa’o lea e mafai ona aafia ai le molimau. O soo se tasi sa faia nei filifiliga e mafai ona salamo ma toe faafouina faaleagaga.
O le faatofuina i tusitusiga paia e taua lea mo le faafaileleina faaleagaga.8 O le afioga a le Atua e musuiaina le tuuto atu ma galue o se pulu pāsama mo lagona ua faamanualia, ita, po o le le fiafia.9 Pe a faaitiitia lo tatou tuuto atu mo soo se mafuaaga, o se vaega o le vaifofo o le salamo.10 O le tuuto atu ma le salamo e fesootai faatasi.
O C. S. Lewis, o se tusitala Kerisiano e galue malosi, sa ia tusia e uiga i lenei mataupu i se ala malosi. Sa ia ta’ua e faapea e ta’u atu e le Faa-Kerisiano i tagata ina ia salamo ma folafola atu ia i latou le faamagaloga; ae seiloga e iloa e tagata ma lagona ua latou manaomiaina le faamagaloga, e le uunaia lava i latou e le Faa-Kerisiano. Sa ia taua, “Pe a e gasegase, e te faalogo i le fomai.”11
Sa faailoa mai e le Perofeta o Iosefa Samita e faapea a o lei faia lou papatisoga, e mafai ona e i ai i se tulaga le mautonu i le va o le lelei ma le leaga. Ae “ina ua e auai i lenei Ekalesia ua e ioe atu e te auauna i le Atua. Ina ua e faia lena mea sa e tuua le vaega o tagata sa le mautonu, ma e le mafai lava ona e toe [foi] i tua.” O lana fautuaga sa faapea mai e le tatau lava ona tatou fulitua i le Matai.12
O loo faamamafa mai e Alema e faapea e ala mai i le Togiola a Iesu Keriso “o loo faaloaloa mai pea aao o le alofa mutimutivale” ia i latou e salamo.13 Ona ia fesili mai lea i ni fesili auiliili ma le taua e pei o le: Pe ua tatou saunia ea e fetaiai ma le Atua? Pe o tatou tausia ea i tatou lava ina ia le pona? E tatau ona tatou mafaufau uma i nei fesili. O le aafiaga o Alema lava ia i lona le mulimuli i lona tama faamaoni ma sosoo ai ma lona malamalama manino i le tele o lona manaomiaina o le faamagaloga ma le uiga o le pepese i le pese o le alofa togiola lea e mamana ma lē mafaafitia.
E ui ina tatau ona mafaufau i taunuuga o soo se mea e faaitiitia ai le tuuto atu, ae e lua ni luitau fitoitonu e taatele ma iloga. O le mea muamua o le agaleaga, o le māteletele, ma sauaga i aiga. O le lona lua o feusuaiga le mama ma mafaufauga eleelea. O mea nei e masani lava ona muamua mai ma o le faapogai lea o filifiliga ia faaitiitia le tuuto atu.
O le auala tatou te taulimaina ai i latou e sili ona tatou vavalalata e matuai taua lava. O le māteletele, faasaua, le migao, ma le le faaaloalo i totonu o le aiga e le taliaina—e le taliaina mo tagata matutua ma e le taliaina foi mo le tupulaga faiae. Sa lei toaga lo’u tama i le Lotu ae o se faataitaiga maoae lelei, aemaise i lona taulimaina o lo’u tina. E masani lava ona ia fai mai, “O le a faamasinoina e le Atua ia tane mo loimata uma e maligi o a latou ava.” O loo faamamafaina mai foi lenei manatu faavae i le “O Le Aiga: O Se Folafolaga i le Lalolagi.” E faitauina, “[O i latou] e faasaunoa i taitoalua po o fanau … o le a i ai se aso tou te tutu atu ai e tali atu i luma o le Atua.”14 E tusa lava po o le a le aganuu o loo tatou ola ae ai, pe sa faasaua pe leai foi o tatou matua ia i tatou, e le tatau lava ona tatou faasaua atu i soo se tasi i le faaletino, faalelagona, po o faaupuga.15
O le manaoga mo le faaaloalo i malo e lei i ai lava se taimi ua sili atu ai le taua nai lo le taimi nei. O le faavae o le agalelei ma le faaaloalo e amata i o tatou aiga. E le o se mea e faateia ai le faaitiitia o uiga faaalia o tagata lautele i le taimi lava e tasi e faamalepeina ai le aiga. O le aiga o le faavae lea o le alofa ma le faatumauina o le faaleagaga. O le aiga e siitiaina se siosiomaga lea e mafai ai ona faatupulaia ia faatinoga faalelotu. E moni lava e “matagofie mea uma pe a i ai le alofa i le aiga.”16
O feusuaiga le mama ma mafaufauga eleelea e solia ai tulaga faatonuina na faavaeina e le Faaola.17 Sa lapataia i tatou i le amataga o lenei tisipenisione e faapea o feusuaiga le mama atonu o le a avea ma luitau aupito sili lea.18 O ia amioga, a aunoa ma le salamo, o le a mafua ai se matelaina faaleagaga ma le leai o se tautinoga. O ata tifaga, TV, ma le Initoneti e tele lava ina faasalalau mai ai savali ma ata leaga. Sa ma i ai ma Peresitene Dieter F. Uchtdorf talu ai nei i se nuu i le vaomatua o Amasone ma matauina ai ni satelite i fale e oo lava i nisi o tamai fale faatauvaa. Sa ma fiafia i le maua ai o faamatalaga matagofie i lenei nofoaga maotua. Sa ma iloaina foi e toetoe lava a leai se nofoaga i lenei lalolagi e le o mafai ona aafia i ata faatuinanau, le mama, ma faaosofia ai feusuaiga. O le tasi lea o mafuaaga ua avea ai ponokalafi ma se mala i o tatou aso.
Talu ai nei sa fai ai se ma talanoaga ‘anoa ma se alii 15 tausaga e umiaina le Perisitua Arona. Sa ia fesoasoani mai ia te au ia malamalama i le faigofie i lenei vaitau o Initoneti mo tagata talavou e toetoe lava a le mafaufauina le matamata i ata mataga ma ponokalafi. Sa ia faailoa mai e mo le tele o mataupu faavae o loo aoaoina e le Ekalesia, o loo i ai lava se faailoaga i malo i se tulaga aoao e faapea o le solia o nei mataupu faavae e mafai ona i ai ni aafiaga faataumaoi i le soifua maloloina ma le ola manuia. Sa ia ta’ua le ulaina o sikareti, faaaogaina o fualaau oona, ma le inuina o le ava malosi e tupulaga talavou. Ae sa ia matauina e le o i ai se faitioga leotele faapea po o se lapataiga iloga faalauaitele mai le malo e uiga i ponokalafi po o le ola le mama.
Ou uso e ma tuafafine pele, e sao lelei le auiliiliga a lenei alii talavou. O le a le tali? Ua autausagā o aoao mai pea perofeta ma aposetolo i le taua o faatinoga faalelotu i le aiga.19
Matua, e taua lou toaga e auai i sauniga ma polokalama a le Ekalesia faatasi ma lou aiga. Peitai, e le o toe lava lea e faataunuu ai lou tiute paia o le aoao o lau fanau ia ola i ni olaga mama ma amiotonu, ma savavali ma le sao i luma o le Alii. O le faasilasilaga a Peresitene Monson i lenei taeao, e taua le faataunuuina o lenei mea ma le faamaoni i totonu o le aiga aua o nofoaga ia o le sulufaiga lea o loo i ai le agalelei, faamagaloga, upumoni, ma le amiotonu. E tatau ona i ai i matua le lototele e faamama pe mata’ituina le faaaogaina o le Initoneti, televise, ata tifaga, ma musika. E tatau ona i ai i matua le lototele e fai atu ai leai, puipui le upumoni, ma tuu atu se molimau mamana. E manaomia ona iloa e lau fanau e i ai lou faatuatua i le Faaola, e te alofa i lou Tama Faalelagi, ma lagolagoina taitai o le Ekalesia. O le faatagata matua faaleagaga e tatau ona uluola i totonu o o tatou aiga. Ou te faamoemoe e leai se tasi o le a tuua lenei konafesi e aunoa ma se malamalama o faafitauli o le amio mama o o tatou aso e tatau ona talanoaina i totonu o le aiga. Epikopo, taitai perisitua ma ausilali e manaomia ona outou lagolagoina aiga ma ia mautinoa o loo aoaoina ia mataupu faavae faaleagaga. E mafai foi ona lagolagosua i ai ma faiaoga o aiga ma faiaoga asiasi, aemaise lava i fanau a matua nofotoatasi.
Sa fesiligia ma le naunautai e le alii talavou lea sa ou ta’ua pe silafia e Aposetolo po o le a le vave i le olaga e tatau ona amata puipuia ma aoao ai e tetee atu i ponokalafi ma mafaufauga eleelea. Faatasi ai ma le faamamafa na ia ta’ua e faapea, i nisi nofoaga e le faapea ua vave tele ona fai a o lei faauu le autalavou mai aoga tulagalua.
O talavou na aafia i ata le mama a o itiiti lava ua matatau faapea ua latou le faaagavaaina i latou lava mo auaunaga faamisiona ma feagaiga paia. O se taunuuga, e mafai ona matua faaitiitia lava lo latou faatuatua. Ou te manao e faamautinoa atu ia te outou le autalavou, e pei ona aoao mai e Alema, e ala i le salamo e mafai ai ona e agavaa mo faamanuiaga uma o le lagi.20 O le uiga atoa lena o le Togiola a le Faaola. Faamolemole talanoa i ou matua po o se faufautua faatuatuaina, ma fefautuaai foi ma lou epikopo.
Pe a oo mai i le ola mama, e talitonu nisi tagata matutua e faapea o le usitai i se galuega taua ma agaalofa po o se mataupu faavae e aveesea ai le manaomia ona mulimuli i aoaoga a le Faaola. Latou te faapea ifo ia i latou lava o amioga sese faalefeusuaiga o sina agasala itiiti … [pe afai o au] o se tagata agalelei ma agaalofa.”21 O ia mafaufauga o se pepelo matuia lea e te ta’uina ia te oe lava. Sa faailoa mai ia te au e nisi talavou e faapea, o la tatou filosofia i le taimi nei, e le “moomia” le soona taumafai malosi i le tele o itu, e aofia ai le ola tonu e tusa ma mataupu faavae amiotonu.22 Faamolemole aua nei outou pauu atu i lenei mailei.
I le papatisoga tatou te folafola atu ai e tauave i o tatou luga “le suafa o [Iesu] Keriso, ma maua [le] naunautaiga e auauna atu ia te ia e oo i le iuga.”23 O sea feagaiga e manaomia ai se taumafaiga lototele, tuuto, ma le amiosao pe afai e ao ona tatou faaauau e pepese i pese o le alofa togiola ma tumau i le liua moni.
O se faataitaiga lauiloa o le tuuto ina ia malosi ma le le mafaagaeetia mo soo se tagata lava sa faaalia e se Tagata Taalo Olimipeka mai Peretania sa tauva i le Olimipeka i le 1924 i Pale, i Farani.
O Eric Liddell o se atalii o se faifeautalai Sikotilani na talai i Saina ma o se alii lotu e tuuto. Sa ia faaitaina le taitaiga a Peretania o le Olimipeka i lona musu lea e tamoe i se tuuga faataitai 100 mita sa faia i le Aso Sa, e ui sa matua faamalosia o ia. Mulimuli ane sa manumalo o ia i le tuuga 400 mita. O le faataitaiga a Liddell o le musu e tamoe i le Aso Sa na patino lava le musuia.
O ata ma maafaamanatu e faamamaluina ai o ia ua faasino atu i upu musuia mai le Isaia, “A o ē faatalitali ia Ieova, e toe faafouina lo latou malosi; latou te sii ae apaau e pei o aeto; latou te [taufetuli], a e le vaivai; latou te savavali, a e le [matapogia].”24
O le amio lelei a Liddell sa matua aafia ai lava le faaiuga a lo ma atalii aupito laitiiti ia le auai i taaloga i le Aso Sa ma o le mea na sili atu ona taua o le tuueseina lea o ia lava mai le amioletonu ma amioga faalelalolagi. Sa ia faaaogaina le upusii mai ia Isaia e fai ma ona sao i le tusi o le tausaga a le aoga. Sa tuua e Eric Liddell se faataitaiga mamana o le naunautaiga ma le tuuto i le mataupu faavae.
A o mulimuli a tatou talavou i le fautuaga a Peresitene Monson e ala i le saunia e faamisiona, ma pe a tatou ola uma i mataupu faavae na aoao mai e le Faaola ma saunia e fetaiai ma le Atua,25 o le a tatou manumalo i se tuuga e sili atu ona taua.26 O le a tatou maua le Agaga Paia e fai ma o tatou taiala mo le taitaiga faaleagaga. Mo soo se tasi lava e le o faatulagaina tatau lona olaga, ia manatua, e le o tuai lava le faia o le Togiola a le Faaola e avea ma faavae o lo tatou faatuatua ma olaga.27
I upu a Isaia, “e ui lava ina pei o ofu mumu a outou agasala, e sisina ia e pei o le kiona; e ui lava ina mumu ia e pei o le ie ulaula, e avea e pei o fulufulu mamoe.”28
O lau tatalo faamaoni ia faia e i tatou uma taitoatasi se faatinoga talafeagai ia lagona ai le Agaga i le taimi nei ina ia mafai ai ona tatou pepese i le pese o le alofa togiola ma o tatou loto atoa. Ou te molimau atu ai i le mana o le Togiola a le Faaola i le suafa o Iesu Keriso, amene.
Faaali Mau Faasino
-
1. Tagai Alema 4:15–19.
-
2. Alema 5:26.
-
3. O Siaosi Alapati Samita sa avea i le taimi lena ma Peresitene o le Korama a Aposetolo e Toasefululua, a o lei avea ma Peresitene o le Ekalesia i le aso 21 Me, 1945. (Tagai Deseret News 2012 Church Almanac [2012], 98.)
-
4. George Albert Smith, i le Sheri L. Dew, Ezra Taft Benson: A Biography (1987), 184.
-
5. Peggy Noonan, “The Dark Night Rises,” Wall Street Journal, July 28–29, 2012, A17.
-
6. Dr. R. Albert Mohler Jr., president, The Southern Baptist Theological Seminary, presentation to religious leaders, New York City, Sept. 5, 2012.
-
7. Tagai 2 Nifae 2:27.
-
8. Tagai Ioane 5:39; Amosa 8:11; tagai foi James E. Faust, “A Personal Relationship with the Savior,” Ensign, Nov. 1976, 58–59.
-
9. Tagai Alema 31:5.
-
10. Tagai Alema 36:23–26.
-
11. C. S. Lewis, Mere Christianity (1952), 31–32. O Lewis o se Tagata Faauu mai le gagana Faa-Peretania i le Iunivesite o Oxford ma sa mulimuli ane avea ma taitaifono o le Medieval and Renaissance English i le Iunivesite o Cambridge.
-
12. Tagai Aoaoga a Peresitene o le Ekalesia: Iosefa Samita (2007), 324; tagai foi Faaaliga 3:15–16.
-
13. Alema 5:33.
-
14. “O Le Aiga: O Se Folafolaga i le Lalolagi,” Liahona, Nov. 2010, 129.
-
15. Tagai Richard G. Scott, “Removing Barriers to Happiness,” Ensign, May 1998, 85–87. O nisi mea taua faaleaganuu o loo feteenai ma aoaoga a le Faaola ma e mafai ona taitaiese ai i tatou. A o ou i ai i le Pasefika i Saute, sa ma feiloai ai ma se alii sa sailiili i le Ekalesia mo le tele o tausaga. Sa ia lipoti mai e faapea na tuia lava lona loto ina ua aoao mai se taitai o le Ekalesia i se konafesi faaleperisitua e faapea, “O lima na sa e fasia muamua ai lau fanau e ao ona faaaogaina e faamanuia ai lau fanau.” Sa ia mauaina ni lesona a faifeautalai, sa papatisoina, ma ua avea ma se taitai maoae.
-
16. “A i ai i le Aiga le Alofa,” Viiga, nu. 181.
-
17. Tagai Alema 39.
-
18. Tagai Ezra Taft Benson, “Cleansing the Inner Vessel,” Ensign, May 1986, 4.
-
19. Sa faalauiloa mai e Peresitene Gordon B. Hinckley le “O Le aiga: O se Folafolaga i le Lalolagi” i le sauniga aoao a le Aualofa ia Setema 1995. Sa pulefaamalumalu ia Peresitene Thomas S. Monson i le suia o le mataupu muamua o le Tusitaulima 2: Taitaiina o le Ekalesia (2010), “O Aiga i le Ekalesia i le Fuafuaga a le Atua.”
-
20. Tagai Alema 13:27–30; 41:11–15.
-
21. Ross Douthat, Bad Religion: How We Became a Nation of Heretics (2012), 238; see also Alma 39:5.
-
22. Aua nei faatagaina se aganuu ua faatumulia i fetauaiga ma le ola le mama ma ua lamatia ai i latou o loo ola i mataupu faavae na aoaoina e le Faaola e faaleagaina lou faatuatua.” E pei ona tusia ma le agamalu e le tusisolo o Wordsworth, “Fafaga [lou mafaufau] i manatu lelei, lea o le a le malo ai lava gutu tautatala leaga, faamasinoga le lelei, e oo i ‘ata lemigao a tagata manatu faapito … pe faaleagaina [lou] faatuatua fiafia” (“Lines Composed a Few Miles above Tintern Abbey,” i le The Oxford Book of english Verse, ed. Chistopher Ricks [1999], 346).
-
23. Moronae 6:3; faaopoopo le faamamafa; tagai foi Mosaea 18:13.
-
24. Isaia 40:31; tagai Robert L. Backman, “Day of Delight,” New Era, June 1993, 48–49.
-
25. Tagai Alema 34:32.
-
26. Tagai 1 Korinito 9:24–27.
-
27. Tagai Helamana 5:12. Sa fautua mai Oliver Wendell Holmes, “Ou te maua le mea sili i lenei lalolagi, e le o le mea tatou te tutu ai, ae o le itu tatou te agai i ai. Ina ia taunuu i le uafu i le lagi, e tatau ona tatou folau atu i nisi taimi faatasi ma matagi ma o nisi taimi e faasaga i ai,—ae e tatau ona tatou folau atu, ae aua nei see ese, pe mau ai lava i le taula” (The Autocrat of the Breakfast-Table ([1858], 105).
-
28. Isaia 1:18.


text:
Fagogo: Salu Vale le Lau Ta’amu a A’opo
[Malo le faitau, malo foi le onosai, ae alo mai loa o le toe sosooina lenei o la tatou tala faasolo, lea na gata mai i le vaiaso na tea nei i le taimi lea na fai atu ai le tamaitai lea ofisa ia Fatu, a maua sona avanoa ona alu atu lea la te fai ‘aiga i le aoauli o le aso e sosoo ai.]
E le’i alu le tama e tapena mai sana faleaiga niu e pei ona masani ai mo le isi aso e soso’o ai, ona o lea ua maua lana galuega i le faleaiga, ma ua sauni ai foi lona mafaufau e galue i le vaiaso fou, ae o le aoauli o le aso na soso’o ai, na laei mama ai loa Fatu ma agai atu i le ofisa o le tamaitai lea ua la masani talu ai lana pisinisi o niu faatau. Na ona tu lava o le tama i luma o le faitoto’a, tu’itu’i loa ma le faitoto’a ona ia ulufale lea i totonu, ma ia vaaia ai le tamaitai lea o loo nofo mai i luga o lana laulau. “Se malo alii i lau susuga a le alii faipisinisi, faafetai ua e sau,” o le tala ata atu lea a le teine ia Fatu, ae o le tama i le taimi lea, ua meia ona o le upu ua faalagilagi atu ai o ia, o ia o le tagata faipisinisi. “Malo fo’i le soifua i lau susuga i le faletua,” o le tali atu lea a Fatu ae ata le teine ma faapea atu, “Oka, ua e nofo lava ma faafaletua a’u e le’i taitai oo i ai lota olaga, a ea?”
Na uma vave lava galuega a le tamaitai i le taimi lea, ae ua pisi loa e tapena luga o le laulau i le potu o loo pito i tua o le Ofisa, ma ia valaauliaina ai loa Fatu la te fai aiga i le aoauli. “O a’u o Tamara, ou te faigaluega lava iinei i la’u tama’i pisinisi lea,” o le tala lea a le teine i le tama, “O lo’u igoa Fatu, o la’u tama’i pisinisi foi lea sa mafua ai ona ta feiloa’i o le faatauina lea o a’u niu e fesoasoani ai i le totogiina o pili aoga o nei o’u tei o loo faamuli mai i lo matou aiga i Amouta.” O le ulua’i aso na mafua ai Fatu ma Tamara na malamalama ai le isi i le tasi, ma ua iloa ai foi e Fatu, o Tamara o se tamaitai loia o loo fai lava lana pisinisi i le taulaga, ma e to’alua ana tagata faigaluega o loo i ai. Ua iloa foi e Tamara o Fatu o se tamaititi matua oti, ua le uma lana aoga i le kolisi i Avele ona ua leai se tupe e totogi ai lana aoga, le mafuaaga lea ua alu ai e faatau lana pisinisi niu ona o le tau sailiina o se tupe e totogi ai pili aoga a nai ona tei o loo faamuli mai i lo latou aiga i Amouta. O se tala fiafia foi i le faalogo a le tamaitai, o lea ua maua le avanoa o Fatu e faigaluega ai i le faleaiga a Pinati, ona o lona loto fesoasoani i soo se taimi e faatau ai ana niu i luma o le faleoloa, na te tapenaina ai luga o laulau ma faamama le otaota, la’u ipu i tua ma fesoasoani i tagata faigaluega i soo se mea latou te manaomia.
A’o le’i tuua e le tama le ofisa o Tamara, sa ia faafetai i le tamaitai mo lona agalelei aemaise ai o le avanoa ua la talisua ai i lea aoauli, peitai i lona talitonuga, o le a le toe faalavelave mai foi ia te ia ona o lea ua ia iloa, o ia o se tagata e pisi tele i ana galuega aemaise ai o le failaina o ana mataupu i le faamasinoga, atoa ai ma le talatalanoa ma i latou o loo ia tauaveina a latou mataupu i luma o le faamasinoga.


text:
Tala 13: Aperaamo − O se Uō a le Atua
O LE tasi o nofoaga sa o i ai tagata ma nonofo ai ina ua uma le lolo o Uro. Na oo ina avea ma aai tāua e i ai ni fale mananaia. Ae o tagata sa i ai i ina sa latou tapua‘i i ni atua sesē. O le auala fo‘i lenā sa latou faia i Papelu. O tagata o Uro ma Papelu sa le pei i latou o Noa ma lona atalii o Semu, sa faaauau pea ona auauna i la‘ua iā Ieova.
E tusa o le 350 tausaga talu ona mavae le lolo, sa maliu loa Noa faamaoni. E na o le lua tausaga mulimuli ane ai ona fanau ai lea o le tamāloa lenā e te vaai atu i ai i le ata. O lona igoa o Aperaamo. Sa nonofo ma lona aiga i le aai lenā o Uro.
I le tasi aso sa tulei atu ai Ieova iā Aperaamo: ‘Ia e tuua Uro ma lou aiga ma e alu atu i le nuu o le a ou faasino atu iā te oe.’ Pe sa usita‘i Aperaamo i le Atua ma tuua mea lelei a Uro? Ioe, sa ia faia. Ma ona e usiusita‘i pea Aperaamo i le Atua na iloa ai o ia o se uō a le Atua.
Sa ō faatasi o ia ma isi o lona aiga ina ua ia tuua Uro. Sa alu lona tamā o Tara. Faapena fo‘i Lota le atalii o lona uso ma le avā a Aperaamo o Sara. I sina vaitaimi sa taunuu loa i le nuu e igoa iā Karana, le mea na oti ai Tara. Ua mamao tele mai i latou mai Uro.
Ina ua mavae sina taimi na tuua ai e Aperaamo ma lona aiga ia Karana ona latou taunuu ai lea i Kanana. O i ina na tulei atu ai Ieova: ‘O le nuu lenei ou te avatua i lau fanau.’ Sa nofo Aperaamo i fale ie i Kanana.
Sa amata loa ona fesoasoani le Atua iā Aperaamo ma sa tele lana lafu mamoe ma isi mea ola ma le selau o auauna. Ae o ia ma Sara sa leai se la fanau.
Ina ua 99 tausaga o Aperaamo, sa tulei atu Ieova faapea: ‘Ou te tautō atu o le a avea oe ma tamā o se nuu tele o tagata.’ E mafai faapefea lenei mea ae ua matutua tele Aperaamo ma Sara e toe fai se la tama?
Kenese 11:27-32; 12:1-7; 17:1-8,15-17; 18:9-19.
Fesili
- O ā ituaiga tagata na nonofo i le aai o Uro?
- O ai le tamāloa o i le ata, o anafea na fanau ai, ma o fea na nofo ai?
- O le ā na tulei atu ai Ieova iā Aperaamo e fai?
- Aiseā na ta‘ua ai Aperaamo o le uō a le Atua?
- O ai na ō faatasi ma Aperaamo ina ua ia tuua Uro?
- O le ā na tulei atu ai le Atua iā Aperaamo ina ua taunuu i Kanana?
- O le ā na tulei atu ai le Atua iā Aperaamo ina ua 99 ona tausaga?
Fesili faaopoopo
- Faitau le Kenese 11:27-32.
O le ā le faiā a Aperaamo ma Lota? (Kene. 11:27)
E ui o loo faapea mai o Tara na aveina lona aiga aga‘i i Kanana, ae e faapefea ona tatou iloa o Aperaamo na faapogaia lenei gaoioiga, ma aiseā na ia faia ai lenā gaoioiga? (Kene. 11:31; Galu. 7:2-4)
- Faitau le Kenese 12:1-7.
O le ā le faaopoopoga na faia e Ieova i lana feagaiga ma Aperaamo ina ua taunuu Aperaamo i le nuu o Kanana? (Kene. 12:7)
- Faitau le Kenese 17:1-8, 15-17.
Na faapefea ona suia le igoa o Aperamo ina ua 99 ona tausaga, ma aiseā? (Kene. 17:5)
O ā faamanuiaga na folafola atu e Ieova iā Sara? (Kene. 17:15, 16)
- Faitau le Kenese 18:9-19.
I le Kenese 18:19, o ā tiute tauave ua faatulaga mai mo tamā? (Teu. 6:6, 7; Efe. 6:4)
O le ā na tupu iā Sara e iloa ai e lē mafai ona natia se mea mai iā Ieova? (Kene. 18:12, 15; Sala. 44:21)


text:
MATAUPU 8
Meafaigaluega mo le Galuega Talaʻi
—Sauniaina o Lomiga mo le Fanua
1, 2. (a) I le uluaʻi senituri, o le ā na fesoasoani i le faaooina atu o le tala lelei i le Emepaea o Roma? (e) O le ā e faamaonia ai lo tatou mauaina o le lagolagosua a le Atua i le taimi lenei? (Tagaʻi foʻi i le pusa “ Le Tala Lelei i le Silia i le 670 Gagana.”)
UA LĒ mautonu tagata asiasi o loo i Ierusalema, i le mea ua latou faalogoina. Ua tautatala tagata Kalilaia i gagana eseese i se auala manino, ma ua naunau ai nei tagata i la latou feʻau. Na tupu lenā mea i le Penetekoso 33 T.A., ma na faavavega ona maua e le ʻauaposetolo le meaalofa o le tautatala i gagana eseese, o se faamaoniga o le lagolagosua a le Atua. (Faitau le Galuega 2:1-8, 12, 15-17.) O le tala lelei na latou talaʻia i lenā aso na aafia ai ituaiga o tagata eseese uma, ma salalau atu ai le tala lelei i le Emepaea o Roma.—Kolo. 1:23.
2 I aso nei, e lē o toe faavavega ona tautatala tagata o le Atua i gagana eseese. E ui i lea, e tele atu gagana ua mafai ona oo atu ai le feʻau nai lo o le uluaʻi senituri, auā ua silia i le 670 gagana ua faaliliuina ai le feʻau o le Malo. (Galu. 2:9-11) O le tele lenā o gagana ua mafai ona lomia ai le tele o a tatou lomiga, ma ua oo atu ai le feʻau o le Malo i tulimanu uma o le lalolagi. * O le faamaoniga maumaututū lenā o le faaaogāina e Ieova o le Tupu o Iesu Keriso, e taʻitaʻia la tatou galuega talaʻi. (Mata. 28:19, 20) A o tatou iloiloina nisi o meafaigaluega na faaaogā i le silia i le 100 tausaga ua mavae, o le a tatou iloa ai le auala ua faaauau ai ona toleni e le Tupu i tatou e talaʻi atu i tagata taʻitoʻatasi, ma avea foʻi ma faiaʻoga o le Tusi Paia.—2 Timo. 2:2.
Ua Faaaupega e le Tupu Ana Auauna e Totōina Fatu o le Upu Moni
3. Aiseā e tatou te faaaogāina ai le tele o meafaigaluega eseese i le galuega talaʻi?
3 Na faatusa e Iesu le “upu o le malo” i fatu laau, ae faatusa le loto o le tagata i le eleele. (Mata. 13:18, 19) E faaaogā e se tagata fai togālaau meafaigaluega eseese e faamalū ai le palapala, a o leʻi lūlūina i ai fatu laau. Ua faapena ona faaaogā e tagata o Ieova meafaigaluega eseese, e sauniunia ai loto o le faitau miliona o tagata e faalogo i le feʻau o le Malo. O nisi o nei meafaigaluega, na faaaogā mo sina taimi. Peitaʻi, o loo faaauau pea ona avea tusi ma mekasini o ni meafaigaluega aogā mo le galuega. E ese mai i auala na faaaogā e faaoo atu ai le feʻau lea na talanoaina i le mataupu ua mavae, o le a talanoaina i le mataupu lenei meafaigaluega ua faaaogā e tagata talaʻi o le Malo, e molimau atu ai i tagata taʻitoʻatasi.—Galu. 5:42; 17:2, 3.
4, 5. Na faapefea ona faaaogā phonograph, ae o le ā le itu na lē lelei ai?
4 Lauga na puʻeina. I vaitausaga o le 1930 ma le 1940, na faaaogā ai e tagata talaʻi laau e tā ai lauga faale-Tusi Paia na puʻeina. O nei lauga na puʻeina, e itiiti ifo i le lima minute le uumi. O nisi o nei lauga e pupuu o latou matua e pei o le “Tolutasi,” “Pulekatolio” ma le “Malo.” Na faapefea ona faaaogā nei lauga na puʻeina? Na faapea mai Clayton Woodworth, Jr., lea na papatiso i le 1930 i le Iunaite Setete: ʻOu te alu ma ave le laau lea e tāina ai nei lauga, e iai lona ʻau vili faatasi ma se vaega e iai le nila, lea e tuu i luga o le record, ona maua ai lea o le leo. Ou te faatulagaina le laau a o oʻu tū i luma o le fale o se aiga, ona tuʻituʻi lea i le faitotoʻa. Pe a tatala mai e le tagata le faitotoʻa, ona ou faapea atu lea, “E iai se feʻau tāua ou te manaʻo e faailoa atu.”’ O le ā le tali mai a tagata? Na faapea mai le uso o Woodworth: “O le tele o taimi e talilelei mai tagata. Ae o nisi taimi e toe tapuni mai le faitotoʻa. Atonu e mafaufau nisi o loo oʻu taumafai e faatau atu nei laau (phonograph).”
5 E oo ane i le 1940, ua silia i le 90 lauga eseese na puʻeina na mafai ona maua i le silia i le 1 miliona record na faia. Na auauna John E. Barr o se paeonia i Peretania i lenā taimi, ae na avea mulimuli ane o ia ma sui o le Vaega Pule. Na ia faapea mai: ʻSa masani ona ou faaaogāina le laau e tā ai lauga (phonograph), a o faagasolo tausaga mai le 1936-1945. O nisi aso e pei ou te valea pe a leai se phonograph. E faalaeiauina aʻu pe a ou faalogo i le leo o le uso o Rutherford, a o tāina le phonograph i le talaʻiga. Peitaʻi, e pau le vala e lē mafai ona faataunuuina i le faaaogāina o phonograph, o le pāʻia lea o loto o tagata.’
6, 7. (a) O ā itu e lelei ma lē lelei ai le faaaogāina o testimony card? (e) O le ā le auala ua ʻtuuina mai ai e Ieova upu i o tatou gutu’?
6 Pepa e avatu ai se molimau. Na amata mai i le 1933 ona faalaeiau tagata talaʻi e faaaogā nei pepa (testimony cards) i le talaʻiga mai i lea fale i lea fale. E taitutusa lenei pepa ma le telē o le pepa lipoti. E iai i totonu se feʻau puupuu mai le Tusi Paia, faapea se faamatalaga e faatatau i se lomiga faale-Tusi Paia. E tuu atu e le tagata talaʻi lenei pepa i lē e ona le fale, ma faalaeiau o ia e faitau i ai. Na faapea mai Lilian Kammerud lea na auauna o se misionare i Puerto Rico ma Anitenitina: “Ou te fiafia tele e faaaogā lenei pepa i le galuega talaʻi.” O le ā le māfuaaga? Na ia faapea mai: “E lē o tagata uma e mafai ona saunia se taulimaga lelei. O lea, na fesoasoani lenei pepa iā te aʻu i le auala e faafeiloaʻi ai tagata.”
7 Na faapea mai le uso o David Reusch lea na papatiso i le 1918: “Na fesoasoani nei pepa i uso, auā e toʻaitiiti lava sa lelei le auala na fai ai a latou taulimaga.” Peitaʻi, e iai foʻi itu e lē lelei ai lenei meafaigaluega. Na toe faapea mai le uso: “O nisi taimi, e mafaufau tagata e lē mafai ona matou tautatala. A tuu lava i se isi itu, e saʻo lelei auā e leʻi mafai ona matou tautatala atu. Peitaʻi, na sauniunia e Ieova i matou e avea ma ana faifeʻau talaʻi. Ua toeitiiti oo i le taimi e na te tuuina ai upu i o matou gutu, e ala i le aʻoaʻoina o i matou i le auala e faaaogā ai le Tusi Paia i le talaʻiga. Na faataunuuina lenā vala ina ua amata le Aʻoga o le Faiva Faatiokarate i le 1943.”—Faitau le Ieremia 1:6-9.
8. E faapefea ona e faatagaina Iesu e toleniina oe?
8 Tusi. Talu mai le 1914, ua silia i le 100 tusi eseese ua saunia e tagata o Ieova e talanoaina ai mataupu faale-Tusi Paia. O nisi o nei tusi, na saunia faapitoa e toleni ai tagata talaʻi ina ia lelei le auala e aʻoaʻo atu ai i le faiva. Na faapea mai Anna Larsen mai Tenemaka, o lē na avea ma tagata talaʻi i le silia i le 70 tausaga ua mavae: “Na fesoasoani mai Ieova iā i matou ina ia avea ma tagata talaʻi lelei, e ala mai i le Aʻoga o le Faiva Faatiokarate, faapea tusi na matou mauaina. Ou te manatua o le tusi muamua na faaaogā, o le Course in Theocratic Ministry, lea na tatalaina i le 1944. Na sosoo ai ma le tusi “Equipped for Every Good Work,” lea na lomia i le 1946. Ae ua tatou mauaina i le taimi lenei le tusi Mauaina o Aogā Mai i le Aʻoga o le Faiva Faatiokarate, lea na lomia i le 2001.” Ua telē se sao o le Aʻoga o le Faiva Faatiokarate ma tusi o loo faaaogāina, i le aʻoaʻoina o i tatou e Ieova ina “ia agavaa ai o ni [ana] auauna.” (2 Kori. 3:5, 6) Po ua e auai i le Aʻoga o le Faiva Faatiokarate? Pe e masani ona ave lau tusi o le Aʻoga o le Faiva i vaiaso taʻitasi i le sauniga, ma mulimuli i ai a o faaaogā e le faiaʻoga? O le faia faapea, ua e faataga ai Iesu e toleni oe ia avea ma faiaʻoga lelei.—2 Kori. 9:6; 2 Timo. 2:15.
9, 10. O le ā le vala ua faataunuuina e tusi i le totō ma le faasūsūina o fatu o le upu moni?
9 Ua fesoasoani mai foʻi Ieova iā i tatou, e ala i tusi ua saunia e lana faalapotopotoga e faamalamalama ai aʻoaʻoga faavae o le Tusi Paia. Sa matuā telē le aogā o le tusi O Le Upu Moni E Taʻitaʻi Ai I Le Ola Faavavau. O le 1968 le taimi muamua na lomia ai lenā tusi. Na taʻua i le Faiva o le Malo o Novema i le 1968: “Na matuā manaʻomia lava le tusi o le Upu Moni. O lea, iā Setema na faaopoopo ai e le fale lomitusi a le Sosaiete i Brooklyn se isi sifi faapitoa i le pō.” Na taʻua atili e faapea: “I se tasi taimi iā Aokuso, na matuā manaʻomia ai le tusi o le Upu Moni, ma e silia i le tasi ma le ʻafa miliona kopi na toe lolomi.” E oo ane i le 1982, ua silia i le 100 miliona kopi o le tusi ua lomia i gagana e 116. Ae i le 1968-1982, na fesoasoani le tusi o le Upu Moni i le faaopoopoina o le silia i le 1 miliona tagata talaʻi o le Malo. *
10 O le 2005, na tatalaina ai se isi tusi mataʻina O ā Aʻoaʻoga Moni a le Tusi Paia? E pe ā ma le 200 miliona kopi o lenei tusi ua lomia i gagana e 256. O le ā le iʻuga? I le 2005-2012, e pe ā ma le 1.2 miliona i latou na avea ma tagata talaʻi o le Malo. A o faagasolo lenā vaitaimi, na faatupulaʻia le fuainumera o ē na suʻesuʻeina le Tusi Paia, mai le pe ā ma le 6 miliona i le silia i le 8.7 miliona. E tatou te mautinoa ua faamanuia e Ieova a tatou taumafaiga, e totō ma faasūsū fatu o le upu moni o le Malo.—Faitau le 1 Korinito 3:6, 7.
11, 12. E tusa ai ma mau faale-Tusi Paia, o ā aofia eseese ua lomia faapitoa i ai a tatou mekasini?
11 Mekasini. I le amataga, na lomia faapitoa ai le Watch Tower mo le “lafu mamoe itiiti,” po o i latou ua maua “le valaau mo le lagi.” (Luka 12:32; Epe. 3:1) Iā Oketopa 1, 1919, na tatalaina ai e le faalapotopotoga a Ieova se isi mekasini fou, lea na fuafua mo tagata lautele. Na matuā fiafia Tagata Aʻoga o le Tusi Paia ma tagata lautele i lenā mekasini, ma sa sili atu lona tufatufaina nai lo o le Watch Tower. O lenā mekasini na taʻua muamua o le The Golden Age. Ae i le 1937, na suia ai i le Consolation, ma i le 1946 na taʻua ai o le Ala Mai!
12 A o faagasolo tausaga, ua suia le auala e tusia ma faatulaga ai Le Olomatamata ma le Ala Mai! Peitaʻi, o loo tumau lava le fuafuaga o nei mekasini, o le faalauiloa lea o le Malo o le Atua ma atiaʻe ai le maufaatuatuaina o le Tusi Paia. Ua fuafua le lomiga mo suʻesuʻega o Le Olomatamata mo le “ʻaufaigaluega,” lea e faia aʻe i le “lafu mamoe itiiti” ma “isi mamoe.” * (Mata. 24:45; Ioa. 10:16) Ae o le lomiga mo le lautele, ua faapitoa mo i latou e lē malamalama i le upu moni, ae faaaloalo i le Tusi Paia ma le Atua. (Galu. 13:16) Peitaʻi, ua faapitoa le Ala Mai!, mo i latou e itiiti le malamalama i le Tusi Paia ma le Atua moni o Ieova.—Galu. 17:22, 23.
13. O ā ni itu e mataʻina ai a tatou mekasini? (Iloilo le siata “ Vala Mataʻina ua Mafai Ona Ausia.”)
13 E oo ane i le amataga o le 2014, ua lomia i masina taʻitasi le silia i le 44 miliona kopi o le Ala Mai!, ma le pe ā ma le 46 miliona kopi o Le Olomatamata. Ua faaliliuina le Ala Mai! i le pe ā ma le 100 gagana, ae ua faaliliuina Le Olomatamata i le silia i le 200 gagana. O nei mekasini ua sili atu gagana ua faaliliu ai, faapea lona tufatufaina i le lalolagi aoao. Peitaʻi, e lē faateʻia ai i tatou i nei vala. Ua iai i nei mekasini le feʻau na faatonuina i tatou e Iesu e talaʻi atu i le lalolagi aoao.—Mata. 24:14.
14. O le ā ua tatou maelega e faaauiluma, ma aiseā?
14 Le Tusi Paia. I le 1896, na suia ai e le uso o Russell ma ana aumea le igoa o le faalapotopotoga na latou faaaogāina e lomia ai lomiga, ma faaaofia ai le upu Tusi Paia. O lea na taʻua ai o le Watch Tower Bible and Tract Society. Na talafeagai lenā suiga, auā o le Tusi Paia o le meafaigaluega autū lea mo le faasalalauina o le tala lelei o le Malo. (Luka 24:27) E tusa ai ma lo latou igoa ua lesitalaina faaletulafono, na maelega ai tagata o le Atua e faaauiluma le tufatufaina ma le faitauina o le Tusi Paia. O se faaaʻoaʻoga, i le 1926, na lolomi ai i la tatou fale lomitusi le The Emphatic Diaglott, o se faaliliuga o Tusitusiga Eleni na tuufaatasia e Benjamin Wilson. Na amata i le 1942 ona tatou lolomia ma tufatufaina atu, le pe ā ma le 700,000 kopi o le faaliliuga atoa o le King James Version. Ae i le lua tausaga mulimuli ane, na amata ai ona tatou lolomiina le American Standard Version, lea e 6,823 taimi na faaaogā ai le suafa o Ieova. E oo ane i le 1950, ua silia i le 250,000 kopi o lenā faaliliuga na tatou tufatufaina atu.
15, 16. (a) Aiseā e tatou te talisapaia ai le Faaliliuga a le Lalolagi Fou? (Iloilo le pusa “ Le Faatupulaʻia o le Faaliliuina o le Tusi Paia.”) (e) E faapefea ona tatou faatagaina Ieova e pāʻia o tatou loto?
15 O le 1950, na tatalaina ai le New World Translation of the Christian Greek Scriptures. Peitaʻi, na tatalaina i le 1961 le lomiga atoa o le New World Translation of the Holy Scriptures. Ae o le 2009, na tatalaina ai le Tusi Paia atoa o le Faaliliuga a le Lalolagi Fou i le gagana Samoa. O lenei faaliliuga ua toe tuu ai le suafa o Ieova i le tulaga e tatau ona iai, e tusa ai ma uluaʻi tusitusiga Eperu. E 237 taimi ua faaaogā ai le suafa o le Atua i Tusitusiga Eleni o le Faaliliuga a le Lalolagi Fou. E tele taimi ua toe teuteu ai lenei faaliliuga i le faa-Peretania ina ia faamautinoa le saʻo ma faigofie ona malamalama i ai, ma o le taimi mulimuli na faia ai faapea o le 2013. E oo ane i lenā tausaga, ua silia i le 201 miliona kopi o le Faaliliuga a le Lalolagi Fou ua faaliliuina i le Tusi Paia atoa, po o se vaega foʻi i le 121 gagana.
16 Na faapefea ona tali mai nisi ina ua faitau i le Faaliliuga a le Lalolagi Fou i la latou lava gagana? Na faapea mai se tamāloa mai Nepale: “O le tele o tausaga sa faigatā ona malamalama i le faaliliuga tuai i le gagana Nepale, auā na faaaogā ai le gagana maotua. Peitaʻi, ua faigofie atu ona malamalama i le Tusi Paia i le taimi lenei, ona ua faaaogā ai le gagana o aso uma.” I le taimi na faitau ai se fafine mai i le Malo o Aferika Tutotonu i le faaliliuga Sango, na maligi ona loimata ma faapea mai: ʻUa pāʻia loʻu loto ona ua mafai ona ou malamalama i le Tusi Paia.’ E pei o lenā fafine, e mafai foʻi ona tatou faatagaina Ieova e pāʻia o tatou loto, e ala i le faitauina o le Tusi Paia i aso taʻitasi.—Sala. 1:2; Mata. 22:36, 37.
Lotofaafetai mo Meafaigaluega ma Toleniga
17. E faapefea ona faailoa atu lou talisapaia o meafaigaluega ma toleniga ua e mauaina, ma o ā iʻuga e maua mai ai?
17 Pe e te talisapaia meafaigaluega faapea toleniga o loo faaauau ona aumaia e le Tupu mo i tatou? Pe e te faaaluina se taimi e faitau ai lomiga faale-Tusi Paia ua saunia e le faalapotopotoga a le Atua, ma faaaogā e fesoasoani ai i isi? O le faia faapea, o le a taitutusa ai ou manatu ma faalogona o le tuafafine o Opal Belter, lea na papatiso iā Oketopa 4, 1914. Na ia faapea mai: ʻO le tele o tausaga na ma faaaogāina ai ma laʻu tane [Edward] phonograph ma testimony cards. Sa ma faaaogāina foʻi tusi, tamaʻitusi ma mekasini i le galuega talaʻi. Sa ma auai i tauiviga, savaliga tetele, ma le tufatufaina atu o sāvali na iai ni feʻau faapitoa. Sa toleniina foʻi i matou i le auala e toe asia ai tagata, ma faia suʻesuʻega faale-Tusi Paia ma tagata fiafia. Sa pisi ma fiafia o ma olaga.’ Sa folafola mai e Iesu o le a faia se sao tele a ona tagatānuu i le lūlūina o fatu o le upu moni, faapea le galuega o le seleselega, ma latou maua ai le fiafia. Ua tofo le faitau miliona i le moni o lenā folafolaga.—Faitau le Ioane 4:35, 36.
18. O le ā le faaeaga ua tatou mauaina?
18 E mafaufau i latou e leʻi avea ma auauna a le Tupu, o tagata o le Atua “e leʻi lava ni aʻoaʻoga ma e faatauvaa.” (Galu. 4:13) Peitaʻi, ua faaaogā e le Tupu ona tagata faatauvaa e lomia, faaliliu ma tufatufa atu le tele o lomiga, ma e leai se isi faalapotopotoga ua mafai ona latou faia faapea. Ae o le vala e sili ona tāua, ua ia toleniina ma uunaʻia i tatou e faaaogā nei meafaigaluega e faasalalau atu ai le tala lelei i tagata uma. O se faaeaga mo i tatou le galulue faatasi ma Keriso, i le totōina o fatu o le upu moni ma maua ai soo.
^ pala. 2 I le 10 tausaga ua mavae, e silia i le 20 piliona lomiga faale-Tusi Paia ua lomia e tagata o Ieova. Ua mafai foʻi ona faaaogā e le silia i le 2.7 piliona la tatou tuatusi o le jw.org.
^ pala. 9 O nisi nei o lomiga na fesoasoani i tagata talaʻi e aʻoaʻo atu ai upu moni o le Tusi Paia: The Harp of God (lomia i le 1921), “Let God Be True” (lomia i le 1946), E Mafai ona E Ola e Faavavau i Parataiso i Le Lalolagi (lomia i le 1982), ma Le Poto e Taʻitaʻia ai i le Ola e Faavavau (lomia i le 1995).
^ pala. 12 Tagaʻi i palakalafa e 13 i Le Olomatamata o Iulai 15, 2013, mo le fetuunaʻiga o lo tatou malamalamaga e faatatau i le “ʻaufaigaluega.”
Faitau Atili
Maufaatuatuaina e Faaliliu “Afioga Paia a le Atua”—Roma 3:2
E tele Tusi Paia sa faaaogā e Molimau a Ieova i le senituri na mavae atu. Aiseā na latou faaliliuina ai le Tusi Paia i le gagana Peretania faaonapōnei?


text:
Vaega 4: O le Tupu Muamua o Isaraelu Se‘ia oo i le Tafeaga i Papelonia
Na avea Saulo ma tupu muamua i Isaraelu. Ae na teena o ia e Ieova, ma sa filifilia Tavita e fai ma tupu e sui ai. E tele ni mea ua tatou mauaina e uiga iā Tavita. A o talavou o ia, sa tau ma le tagata tinoese ma le lapo‘a o Koliata. Mulimuli ane sa sola ese o ia mai i le Tupu lotoleaga o Saulo. Ona taofia lea o ia e le fafine lalelei o Apikaila mai i lona faia o se mea leaga.
Ona sosoo ai lea, tatou te a‘oa‘oina ni mea se tele e uiga i le atalii o Tavita o Solomona, o le na avea le nofoaga o Tavita o se tupu i Isaraelu. O tupu muamua e to‘atolu o Isaraelu sa pule i latou tausaga e tai 40. Ina ua mavae le oti o Solomona, ona vaeluaina lea o Isaraelu i ni malo se lua, o se malo i mātū ma lea i saute.
O ituaiga e 10 o le malo i mātū, e 257 tausaga na i ai a o le‘i faaumatiaina e Asuria. Ma i le 133 tausaga mulimuli ane ai, sa faaumatia ai fo‘i le ituaiga e lua o le malo i saute. I lea taimi na ave faatagata o taua ai Isaraelu i Papelonia. O lea la, o le Vaega lona FA o loo aofia ai tausaga e 510 o le tala faasolopito, o le vaitaimi lea na tutupu ai ni mea uiga ese i luma o lo tatou vaaiga.


text:
MATAUPU AUTŪ | FAASAOINA O LE TUSI PAIA
Faasaoina Mai i Taumafaiga e Sui le Feʻau
LAMATIAGA: E leʻi faaleagaina le Tusi Paia mai i lamatiaga e pei o le pala ma teteega. Peitaʻi na taumafai nisi o ē na toe tusia ma faaliliuina e sui le feʻau o le Tusi Paia. A o faagasolo taimi na latou taumafai e sui le feʻau o le Tusi Paia e fua i o latou talitonuga, nai lo o le sui o o latou talitonuga ia ōgatusa ma le Tusi Paia. Seʻi iloilo nisi o faaaʻoaʻoga:
Nofoaga o le tapuaʻiga: I le va o le senituri lona fā ma le senituri lona lua T.L.M., na faaopoopo ai e tusitala Samaria o uluaʻi tusi e lima o le Tusi Paia, le faaupuga “Mauga o Keresema. Ma o i inā e tou te fausia ai se fata faitaulaga,” e sosoo i le Esoto 20:17. Na faamoemoe tagata Samaria e lagolagoina e lenei mau lo latou fausiaina o se fata faitaulaga i le Mauga o Keresema.
Aʻoaʻoga o le tolutasi: A o leʻi atoa le 300 tausaga talu ona māeʻa tusia le Tusi Paia, na faaopoopo e se tusitala e talitonu i le tolutasi i le 1 Ioane 5:7 le faaupuga, “i le lagi, le Tamā, le Upu, ma le Agaga Paia: o nei mea e tolu e tasi.” E leʻi iai i le uluaʻi tusitusiga lenei faaupuga. Na taʻua e se faitofā o le Tusi Paia o Bruce Metzger: ʻI le senituri lona ono ma faasolo mai ai, na tele ina aliaʻe mai lenei faaupuga i manusikulipi tuai faa-Latina ma le Vulgate [faa-Latina].’
Suafa o le Atua: Na faaaogā e le toʻatele o tagata faaliliu o le Tusi Paia, se talitonuga faanuupō o tagata Iutaia e avea ma māfuaaga e aveesea ai le suafa o le Atua mai i Tusitusiga Paia. Na latou suia lenā suafa i taʻu e pei o le “Atua” po o le “Alii.” Ae o nei taʻu e faaaogā i le Tusi Paia e lē gata e faasino atu i Lē na Foafoaina mea, e faasino atu foʻi i tagata, mea e faaaogā i tapuaʻiga sesē, faapea foʻi le Tiapolo.—Ioane 10:34, 35; 1 Korinito 8:5, 6; 2 Korinito 4:4. *
AUALA NA FAASAOINA AI LE TUSI PAIA: Muamua, e ui lava o nisi tagata na toe tusia le Tusi Paia na faatamala pe e leʻi faamaoni, ae e toʻatele lava ē tomai ma na toe tusia ma le māeʻaeʻa le Tusi Paia. I le va o le senituri lona ono ma le senituri lona 10 T.A., na toe tusia ma saunia ai e le ʻau Masoreta Tusitusiga Paia Eperu lea e taʻua o Tusitusiga a le ʻau Masoreta. Na latou faitauina upu ma mataʻitusi ina ia faamautinoa o loo saʻo le toe tusiaina. I vaega na latou masalomia e sesē i le kopi na latou faaaogāina, na latou tusia ai i autafa se faamatalaga. Na matuā teena e le ʻau Masoreta le suia o faamatalaga o le Tusi Paia. Na tusi le polofesa o Moshe Goshen-Gottstein: “O se agasala matuiā iā i latou le suia ma le iloa o Tusitusiga Paia.”
Lona lua, o le tele o manusikulipi ua maua i aso nei ua fesoasoani i le ʻau faitofā o le Tusi Paia e mātauina ai mea sesē. O se faataʻitaʻiga, na aʻoaʻo e taʻitaʻi lotu i le tele o senituri, o loo iai i la latou faaliliuga faa-Latina faamatalaga saʻo aʻiaʻi o le Tusi Paia. Peitaʻi na latou faaopoopo i le 1 Ioane 5:7 se faaupuga sesē, lea na taʻua i le amataga o lenei mataupu. O lenei faaupuga na aafia ai le faaliliuga taatele faa-Peretania a le King James. Ae o le ā le mea moni na iloa ina ua maua isi manusikulipi? Na tusi Bruce Metzger: “O le faaupuga i le [1 Ioane 5:7] e lē o maua i isi manusikulipi uma anamua (e pei o le Syriac, Coptic, Armenia, Aitiope, Arapi, Slavonic), seʻi vaganā ai le faa-Latina.” O le iʻuga, ua aveesea lenei faaupuga sesē mai i le faaliliuga toe teuteuina o le King James ma isi Tusi Paia.
Po ua faamaonia ai i nei manusikulipi tuai le faasaoina o le feʻau o le Tusi Paia? Ina ua maua Tusi Tāʻai o le Sami Mate i le 1947, na faatusatusa e le ʻau faitofā tusitusiga Eperu a le ʻau Masoreta, i tusi tāʻai o le Tusitusiga Paia ia na tusia i le silia ma le afe tausaga muamua atu. Na taʻua e se sui o ē na tusi e faatatau i nei Tusi Tāʻai o le Sami Mate, e tasi le tusi tāʻai “ae ua saunia ai se faamaoniga maumaututū, i le faamaoni ma le faaeteete o le auala na toe tusia ai e tagata Iutaia Tusitusiga Paia, i se taimi e silia i le afe tausaga.”
I le faletusi o le Chester Beatty i Dublin i Aialani, o loo iai se tuufaatasiga o ni pepa e fai mai i paʻu o laau, e toetoe o tusi uma o Tusitusiga Paia Eleni o loo iai, e aofia ai ma manusikulipi mai i le senituri lona lua T.A. O nei manusikulipi na iai ae pe faatoʻā 100 tausaga talu ona māeʻa tusia le Tusi Paia. Na taʻua i se tusi The Anchor Bible Dictionary: “E lē gata e tele faamatalaga fou ua maua mai i nei pepa e fai mai i paʻu o laau, ae ua faailoa mai ai foʻi le lelei o le auala na toe tusia ai tusitusiga paia.”
“Atonu e talafeagai ona faapea atu e leai se isi galuega mai i aso anamua, e matuā saʻo le auala na toe tusia ai”
LE IʻUGA: Nai lo o le faasesēina o tusitusiga o le Tusi Paia, o le leva ma le tele o manusikulipi o le Tusi Paia ua faaleleia atili ai. Na tusi Sir Frederic Kenyon e faatatau i Tusitusiga Paia Eleni: “E leai se isi tusi mai anamua e pei o lenei tusi i le leva ma le tele o faamaoniga e faatatau i ona tusitusiga, e leai foʻi se faitofā faamaoni e tetee ma faapea mai ua suia tusitusiga ua iā i tatou i aso nei.” E tusa ai ma Tusitusiga Paia Eperu, na taʻua e le faitofā o William Henry Green: “Atonu e talafeagai ona faapea atu e leai se isi galuega mai i aso anamua, e matuā saʻo le auala na toe tusia ai.”
^ pala. 6 Mo nisi faamatalaga tagaʻi i le Faaopoopoga 1 ma le Faaopoopoga 2 O le Tusi Paia—O le Faaliliuga a le Lalolagi Fou, e maua i le www.jw.org/sm.
Faitau Atili
Maufaatuatuaina e Faaliliu “Afioga Paia a le Atua”—Roma 3:2
E tele Tusi Paia sa faaaogā e Molimau a Ieova i le senituri na mavae atu. Aiseā na latou faaliliuina ai le Tusi Paia i le gagana Peretania faaonapōnei?
Aiseā ua Saunia ai e Molimau a Ieova le Faaliliuga a le Lalolagi Fou?
Aiseā ua tuese ai lenei faaliliuga o le Afioga a le Atua?